Asfaltoaren taupada: rock’n’rolla Barakaldon azken berrogei urtean - Ezagutu Barakaldo\nAsfaltoaren taupada: rock’n’rolla Barakaldon azken berrogei urtean\nHASTAPENAK: 1970EKO HAMARKADA\nGerora, gazteen kultur adierazpiderik behinenetakoa izatera iritsiko zen, baina 1970eko hamarraldiko Euskal Herrian, rock musikaren egoera ez zen hori. Frankismoak begi txarrez ikusten zituen kanpotik zetozen kultur joera berriak, eta, horren ondorioz, rock musika guztiz ezezaguna zen herritar gehienentzat, tximaluze drogazale batzuen zarata zentzubakoa iritzita. Frankismoaren kontrako oposizio politiko eta kulturalak ere beste kultur adierazpide batzuk hobetsi zituen, eta, Euskal Herriaren kasuan, folka, kantu tradizionala, kantautoreak eta antzekoak ugaritu egin ziren, baina arlo honetan ere rock musika baztertu egin zuten gehienetan, eta batzuek zuzenean gaitzetsi egiten zuten “kultur inperialismoaren adibide” zelakoan.\nHortaz, Euskal Herrian oso gutxi ziren rock musikarekiko interesa zutenak. Gehienak gazteak ziren, estuasun ekonomikorik gabeko familietakoak (familia aberatsetakoak ere ez ziren gutxi), hiriguneetan bizi zirenak, unibertsitateko ikasleak, eta kasu askotan atzerrian ibili edo ikasitakoak, Euskal Herrira itzulitakoan zaletasuna eta hemen aurkitzen ez zen disko sorta zabala ekartzen zutenak.\nEgoera orokorra hori izanik ere, bitxia da ikustea Bilbon eta horren inguruan dauden herrietan, gune urbano handi samarra izanik, antzeko neurriko Espainiako zenbait hiritan baino askoz apalagoa izan zela rock mugimendua 70eko hamarkadan, bai taldeei dagokienez, bai eta, bereziki, talde horiek argitaratutako disko kopuruari erreparatuta ere. Alvaro Herasek hori nabarmendu zuen “Lluvia, hierro y rock & roll. Historia del rock en el Gran Bilbao (1958-2008)” liburuan. Aipatutako lanean jasotzen duenaren arabera, hogei urtean (1960ko eta 70eko hamarkadetan) Bilbo Handiko zortzi taldek baino ez zuten lortu diskoren bat grabatzea, eta, kasu askotan, talde horien uzta single bakar batera mugatzen da1HERAS, 2008: 54. orr.. Hainbat arrazoik azal dezakete urritasun bitxi hau, eta horietako batzuk Herasek berak iradokitzen ditu bere liburuan: Elizak euskal gazteengan eta euren aisialdia antolatzeko moduetan zeukan eragin handia, egoera politikoa eta abar.\nBarakaldo ez da salbuespena: lehenengo urte haietan taldeak egon ziren, egon zirenez, bai eta zuzeneko musika emanaldiak eskaintzen zituzten dantzalekuak (Garden, Concorde, Anaconda) eta disko dendak ere (Zaballa kaleko Serrano denda), baina, zoritxarrez, talde horiek ez zuten inoiz ezer grabatzea lortu eta haien aztarna galdu da ahanzturaren osinetan.\nLehenengo talde horietako bat Traidor, Inconfeso y Martir izenekoa izan zen. 70eko hamarkadan ikusi zutenek diotenez, kalitate handikoa zen, eta bere garaian entzutetsu samarrak izatera iritsi ziren. Folk-rock amerikarra egiten zuten, eta badirudi haien eragin nagusiak Crosby, Still and Nash (taldearen izenean ere nabari daiteke hori). Bob Dylan, Neil Young, Eagles eta antzekoak zirela (azken bi horien bertsioak jo ohi zituzten zuzenean). Bizkaiko dantzaleku eta ikastetxeetan sarri jotzeaz gain, Suzy Quatrorekin aritu ziren La Casillan 1974ko uztailean, eta 1976an Leongo nazioarteko jaialdi batean ere jo zuten Triana, Coz, Asfalto eta Nicorekin, besteak beste.\nJuan Carlos Calderon ekoizlearen bitartez, Zafiro diskoetxearekin harremana izan zuten, eta single bat grabatzekotan egon ziren, baina, azkenean, egitasmoa ez zen gauzatu. Maketa bat grabatu zuten lagun baten etxean, eta abesti horiek Carlos Arcok Los 40 Principales irrati katean jarri zituen, baina, zoritxarrez, grabazio hura galduta dago egun. Taldeak 1977ko maiatzean esan zuen agur, Arriagan egindako azken kontzertu batekin.\nLehenengo olatu hartan, Tarkus ere aipagarriak dira. Rock gogorra egiten zuten, eta 1978 inguruan Cucharadarekin jo zuten Bilboko Erakustazokan, baina haien sona Traidor, Inconfeso y Martirena baino txikiagoa izan zen. Pentsatzekoa da talde gehiago ere egongo zirela garai hartako Barakaldon, baina, zoritxarrez, haien oihartzunik ez da gaurko egunetara iritsi.\n1978tik aurrera, baina, gauzak aldatzen hasi ziren. Alde batetik, Franco diktadorea hil ostean eta Espainiako Estatuak inguruko herrialdeekin homologagarri bilakatzeko prozesuan sakondu ahala, egoera politiko-sozialak aldaketa nabarmenak izan zituen. Lehen tantaka iristen ziren (edo zentsurak guztiz debekatuta zituen) kanpotiko kultur adierazpideak agertzen hasi ziren, eta horien artean rock musika. Berrogei urteko iluntasunaren ostean, herritarrek askatasun egarria zuten, bereziki gazteek, eta horietako askok rocka aukeratu zuten euren ezinegona eta errebeldia adierazteko. Hamarraldiaren lehenengo urteetan gutxi batzuen zaletasuna zena gazte gehiagorengana hedatzen hasi zen, oso motel izan bazen ere.\nBeste aldetik, 1977an punk-rockak eztanda egin zuen, bereziki Londresen, eta leherketa horren ondorioek pop musikaren panorama gogor astindu zuten. Musikalki, aurreko urteetako sinfonismo, birtuosismoaren gehiegizko gurtze eta handinahikeriaren kontrako erreakzio gisa sortu zen, abesti motzak, sinpleak eta zaratatsuak hobetsiz. Punk-rockaren filosofia zen ez zela beharrezkoa musika tresna ondo jotzen jakitea, birtuosismoa baino garrantzitsuagoa zela originaltasuna, freskotasuna, zerbait adierazteko irrika. Musikaren panoramaren kontrako erreakzioa izan zela esan dugu, baina status quoaren kontrakoa ere bai, eta punk talde askok nihilismoz beteriko mezu politikoak, oldarkortasuna eta, oro har, gizartearentzat desatsegin eta desegoki izan zitekeen guztia hartu zuten ikurtzat.\nPunkaren eragina pare bat urte geroago hasi zen iristen Euskal Herrira, eta, batez ere, auzo langileetako nerabe konformagaitzen artean erdietsi zuen sustraiak botatzea. Eta Barakaldon, hirigune handi eta langile jatorrikoa izaki, azkar errotu zen. Batzuen ustez, punkaren bataioa Ezkerraldean 1979ko uztailaren 21ean izan zen. Gau hartan, Barakaldoko San Bizente auzoko kiroldegian, rock jaialdi garrantzitsua antolatu zuten, eta Fase, Zen, Puturrú de Fuá, Errobi, Izukaitz, Moris, Cucharada eta Neuronium-ekin batera, La Banda Trapera de Rio talde katalanak ere jo zuen, Espainiako Estatuan punk-rockarekin zerikusia izan zuen lehenengo taldeak. Kontzertu hark arrasto sakona utzi zuen orduko nerabe eta gaztetxo askorengan. Rocka bertatik bertara ezagutzeko lehenengo aukera izan zen haietako askorentzat, eta oraindik ere badago emanaldi historiko hura gogoan duenik2GONZALO, 2006: 121. orr..\nBarakaldoko lehenengo punk taldea, eta Euskal Herriko aurrenetakoa, 091 izan zen. Portugaleteko Escombro taldea desagertutakoan, Seni Lopez baxujoleak Barakaldoko hiru gazterekin bat egitearen ondorioz jaio zen 091. Bi kontzertu baino ez zuten egin, lehena Metropoli izenpean, Sestaon, eta bigarrena, Bilboko La Casilla pabilioian, 1980eko maiatzaren 9an, La Banda Trapera del Riorekin. Handik gutxira desagertu ziren.\nCorrupcion taldeak hartu zuen 091ren lekukoa Barakaldoko punk rockaren hastapenetan. Zuazo auzoko talde honek Tercera Generación izena erabili zuen hasieran, eta 1981eko martxoaren 21ean eman zuten lehenengo kontzertua. 1983ko amaiera arte, hainbat kontzertu egin zituzten, Barakaldon zein kanpoan, eta horien artean beharbada aipagarriena da 1982ko urtarrilaren 22an San Bizenteko jaietan egin zutena, Madrileko La UVI eta Vulpes taldearekin, besteak beste. 091k bezala, Corrupcionek ez zuen grabaziorik utzi.\nIsidoro y Su Colección de Puertas Plegables izen bitxia zeraman taldeak bazituen punk rockaren eraginak, baina baita new wave eta 80etako hamarraldearen hasieran sortu ziren soinu berri, fresko eta apurtzaileena ere. 1980ko udan sortu ziren, eta 1983ko bukaeran taldea desegin zen arte kontzertu asko egin zituzten, batez ere Bilbon eta Ezkerraldean. Areetako Green’s aretoak antolaturiko Nuevos Sonidos 80 lehiaketan bigarren gelditu ziren, hainbat maketa grabatu zituzten, eta abesti bat sartu zuten “Sintonia independiente” izeneko bilduman.\nBaina punk, new wave eta antzeko doinu berriak ez ziren Barakaldoko kaleetan entzuten ziren bakarrak. Joera klasikoagoetara emaniko taldeak ere bazeuden, horien artean Kilkirtza, garai hartan indartsu zebilen euskal folk-rockaren ildoan koka daitezkeenak, Itoiz, Enbor eta Xoxoa diskoetxearentzat grabatzen zuten bestelako taldeekin batera. 1979an hasi ziren, eta 1980an hainbat maketa grabatu zituzten, horietako batzuk Xoxoa zigiluak argitaratu behar zien disko bati begira, baina egitasmoa ez zen inoiz gauzatu.\n1983tik aurrera, eta hamarraldi osoan, Barakaldoko rock giroa asko suspertu eta talde pila sortu zen. Gure herrian mugimendua lehenago hasi bazen ere, susperraldi hori kronologikoki bat etorri zen Euskal Herri osoan gertatu zen rock musikaren gorakadarekin, batez ere RRV (Rock Radical Vasco) izenaz ezagutu zen korronte indartsuaren ondorioz.\nTaldeak sortu ziren, baina talde horiek garatu ahal izateko azpiegiturak (entseatzeko lokalak, kontzertuak egiteko aretoak, diskoetxeak eta abar) guztiz urriak ziren. Taldeek jakin zuten horren aurrean erreakzionatzen, eta tokiko taldeen asanblada moduko bat eratu zuten, euren aldarrikapenak plazaratu ahal izateko. Garai hartan funtzionatzen zuen jai batzordearekin harreman estua zeukaten eta, horren ondorioz, Barakaldoko taldeek txosna antolatu ohi zuten Karmengo jaietan, eta jai egitarauan ere parte-hartze zuzena izaten zuten, herriko taldeekin eta kanpokoekin kontzertuak antolatuz. Hori dela-eta, hamarkada horretan kalitate handiko kontzertu ugari egon zen Barakaldoko jaietan.\nBaina taldeen asanbladaren eskakizun nagusia entsegu lokalena zen, eta, horretan, Udala zen haien aldarrikapen eta kexuen jomuga nagusia. 1984an, hirurogei gazte inguru udaletxean sartu ziren, osoko bilkura egiten ari ziren momentuan, eta hara eraman zuten lokalen aldeko aldarrikapena3Muskaria aldizkaria, 22. zenbakia (1984ko azaro-abendua), 6. orr.. Azkenean, Udalak amore eman zuen, eta taldeen esku jarri zuen San Bizenteko parkean dagoen kioskoaren beheko aldea. Areto itxia eta porlanezkoa izaki, gazteek Bunker ezizena eman zioten.\nSan Bizenteko Bunkerra ez zen nahikoa Barakaldon sortzen ari ziren taldeen beharrei erantzuteko: garai batean, bertan entseatzen zuten taldeak hogei bat izatera iritsi ziren, eta horrek arazo handiak ekarri zituen entseguen ordutegiak finkatzeko. Edozein modutan, Bunkerrak orduko musika panoramari egindako ekarpena begien bistakoa da. Taldeei entseatzeko tokia eskaintzeaz gain, bertako ordutegiak kudeatu behar izateak, eta jaiei begira elkarrekin aritu beharrak taldeen arteko konplizitate eta sinergiak sortu zituen, eta komunitate bereko partaide izatearen sentimendua hedatu zuen taldekide eta zaleen artean. Seguru asko, gaur egun ere badirauen komunitate sentimendu horrek, eszena berean aritzen diren talde eta zaleen arteko elkartasun horrek, Bunkerraren garaian ehunduriko sare eta harremanetan du bere jatorria.\nBunkerraren eta jai batzordean egindako lanaren abaroan, talde interesgarri ugari sortu zen, batez ere punk, rock eta bestelako doinu gogorren esparruan. Denek izan zuten garrantzia, baina, batez ere, lau dira ibilbide luzea eta diskografia oparoa utzi zutenak: Yo Soy Julio Cesar, Parabellum, Distorsion eta Putakaska.\nYo Soy Julio Cesar 1984ko udan sortu zen, Isidoro Y Su Colección de Puertas Plegablesen aritutako Alfonso Herrero eta Alfredo Romeroren eskutik, eta maketa pare bat grabatu ostean, 1987an kaleratu zuten lehenengo diskoa, Discos Suicidas diskoetxearen eskutik, behin baino gehiagotan 80etako euskal rockaren klasikotzat jo izan dena. Beste bi disko argitaratu zituzten, Lo estamos pensando bata, taldeak 1988-89an Bilbo Hiria lehenengo Rock Lehiaketa irabazi izanaren ondorioz, eta Nada es verdad bestea, konologikoki aurrekoa baino lehenago grabatutakoa baina geroago argitaratu zena, 1990ean. Pare bat urte geroago taldea desegin zen.\nParabellum, berriz, Barakaldoko rock talderik ezagunena eta kanpoan oihartzun handiena lortu zuena izan zen, seguru asko. Bunkerraren belaunaldiko taldeen artean diskoa kaleratu zuen lehenengoa ere izan zen, haien estreinako lana, No hay opción, 1987an argitaratu baitzen Discos Suicidasen eskutik, Yo Soy Julio Cesarrena baino hilabete batzuk lehenago. Taldearen arrakasta 1991n iritsi zen, Gor diskoetxeak plazaratutako Bronka en el bar lanarekin. 1993ko Hace falta?, 1995eko Txarriboda, eta 1998ko Adelante sin cabeza lanek osatzen dute Parabellumen diskografia, harik-eta, 1998ko abenduan, taldeak zenbait urtetako etenaldia egingo zuela iragarri zuen arte. 2002an, Envenenado izeneko bilduma argitaratu zuen Gor diskoetxeak, eta hurrengo urtean, Un dia cualquiera zuzenekoa Fundacion Tortuga zigiluak.\nDistorsionen punk rock zorrotz eta dibertigarriak zale askoren arreta erakarri zuen 80etako hamarkadan. Bilboko Garaje aretoan zuzenean grabatutako maketa baten ostean, taldeak hiru lan plazaratu zituen, den-denak Discos Suicidasekin: Ke buen Dios! (1988), Para quitar el stress (1991) eta En esta mierda de vida (1995). Hirugarren diskoa agertu zenerako, taldea deseginda zegoen.\nHiru taldeak, Yo Soy Julio Cesar, Parabellum eta Distorsion, 2000ko hamarraldian itzuliko ziren, geroago ikusiko dugun moduan. Laugarrena, aldiz, ez zen itzuli, ez baitzen inoiz joan. Izan ere, Putakaska, aktibitate gutxiagoko bolada luzeak izan dituen arren, hor egon dira beti, 1986an taldea agertu zenetik. 80etako hamarkadan plazaratutako zenbait maketaz gain, lau disko argitaratu dituzte: Putakaska (1991), Vivo vacilando (1992), Todo es mentira (2000) eta zuzenean grabaturiko Salud y punkhead (2007).\nAskoz talde gehiago egon ziren Bunkerraren belaunaldian, hain ibilbide luze eta oparoa izan ez bazuten ere. Pelos Y Señales taldeak punkaren hegemonia apurtzen zuen euren pop-rock bereziarekin; maketa bat plazaratu zuten 1986an, Puntos Suspensivos taldearekin batera, eta abesti bat sartu zuten “Hemendik” izeneko bilduman (1987). Miserables 1984tik 1988ra aritu ziren, eta hainbat maketa utzi zituzten. Mierda Radiactiva Bizkaiko lehen hardcore taldea izan zen, Basauriko Radikal Hardcorerekin batera, eta maketa bat grabatu zuten. Komando Vatikano belaunaldi horretako gazteenak izan ziren, eta 1988an grabatutako maketa bat utzi zuten. Pelos y Señalesekin batera maketa argitaratu zuen Puntos Suspensivos pop taldearen errautsetatik Audiencia Nacional sortu zen, 1986tik 1989ra arituko zena, eta maketa bikain bat grabatu zuten. Trapu Zaharraken ibilbidea, batez ere, hurrengo hamarkadan garatu zen (lehenengo maketa, Concierto desconcierto, 1993an grabatu zuten, eta bigarrena, Nocivo, 1994an) baina belaunaldi horren azken taldetzat jo daiteke. Pleonakis Plektos, NPI, Postura 69, Brontosaurios, Los Niños Cantores de Cruces, Benta de Bagos, Atila, Cautivos, Radio España Muerta eta beste hainbat taldek osatzen dute belaunaldi jori horren zerrenda.\nBaina, esan bezala, Bunker belaunaldia ez zen talde multzo soila, horien inguruan gorpuztu zen mugimendua baizik. Kontzertuak egiteko aretorik ez zegoen, baina hainbat jaialdi antolatu ziren eszena horren testigantza emateko, bereziki 1985eko martxoan Korrikaren alde Herriko Plazan egindakoa, edo 1986ko Noche de kaos y desastre izenekoa, Gorostiza auzoan antolatutakoa. Fantzineak ere agertu ziren (Putrefaccion, Ultima Generacion, D.E.P.), eta Zirika Barakaldoko irrati libretik eszena hori guztia bultzatzen zen etengabe.\n1988an, sute batek kiskali zuen Bunkerra. Suak suntsitu zuen Barakaldon lehenengo gaztetxea egiteko saioa ere: urte hartan Barakaldoko Gazte Asanbladak hiltegia okupatu zuen, eta bere bizitza laburrean kontzertu batzuk antolatu ziren bertan, baina handik gutxira desagertu zen, lehen aipatutako sutearen kariaz. Jai Batzordearen eta Udalaren arteko tirabirak larriagotu ziren eta, horren ondorioz, Udalak jaiak antolatzeko ardura bere gain hartzea erabaki zuen, bertoko taldeen parte-hartzea murriztuz. Zirika Irratia ere desagertu zen. Horren guztiaren ondorioz, mugimendua apaltzen joan zen apurka-apurka, eta 1992-94rako, 80etako hamarkada emankor horretako talde ia guztiak desagertuak ziren, Parabellum eta Putakaska salbuespen. Hor amaitu zen Barakaldoko rockaren urrezko aroa.\n90ETAKO HAMARKADAREN BIDEGURUTZEA\n90etako hamarraldiaren hasieran, zenbait taldek eutsi zioten Barakaldoko punkaren tradizioari. Horietatik hiruk lortu zuten diskoak grabatzea eta aurrera egitea: Los Dalton (lau abestiko maketa bat eta Recuerdos izeneko LPa grabatu zituzten, azken hori Basati Diskak zigiluak 1994an argitaratua), Viernes XIII (1989tik 1996ra aritu ziren, eta tarte horretan taldearen izen bera daraman LP grabatzeaz gain, abesti bat sartu zuten Berri-Otxoak taldeak kaleratu zuen Okupacion izeneko maketan) eta Mentes Enfermas. Azken horiek izan dira ibilbiderik luzeena egin dutenak. 1993an argitaratu zuten lehenengo diskoa, sei abestiko EP bat, eta hurrengo urtean, lehenengo lan luzea, Ke lokura viejo, biak ala biak Hebefrenia Records zigiluaren eskutik. Era berean, abesti bat sartu zuten lehen aipatutako Okupacion izeneko kasetean.\nHiru talde hauek ez ziren bakarrak izan Barakaldok aurreko hamarkadan irabazita zeukan punk ospeari jarraipena ematen. Kuarto de Hora, Pabernos Matao, OCB, Deskizio, DBC, Vandalismo Gratuito, Ignominia, Movimiento Eskroto, Desguaze, Ruptura, Malsonado punk kantautorea eta beste zenbait dira aipatzeko modukoak. Batzuek maketaren bat edo beste grabatu zuten, beste batzuen jarduera kontzertu batzuk ematera mugatu zen, eta gehienak hamarkada amaitu orduko desagertu ziren, baina badago gaur arte iraun duenik ere; hori da, esaterako, Pabernos Matao taldearen kasua.\nEdozein modutan, 90etako hamarkadak aniztasun handiagoa ekarri zion Barakaldoko musika panoramari, eta aurreko hamarkadan nagusitu ziren punk, hardcore eta antzeko doinu gogorrek beste joera eta adierazpide batzuei bide eman zieten.\nLa Casa Usher taldeak, esaterako, after punk doinuak ekarri zituen Barakaldoko kaleetara. 1988an sortu ziren, baina Bilboko gaztetxean entseatzen zutenez eta hango dinamikan oso engaiaturik zeudenez, askotan Bilboko taldetzat jo izan dute, bere jatorria Barakaldon dagoen arren. 1990ean grabatu zuten lehenengo maketa, eta bi urte geroago lau abestiko EP bat plazaratu zuten Munster Recordsen laguntzarekin. 1994an desagertu ziren.\nBeste aldetik, pop-rock doinuak jorratu eta, gitarrei muzin egin gabe, melodiak ere lantzen zituzten taldeak agertzen hasi ziren Barakaldoko rock panorama. Ildo horretan koka dezakegu Zois ande Larres, hamarkadaren lehenengo urteetan jardun zuen taldea. Zoritxarrez, bere uzta bakarra lehen aipatutako Okupacion izeneko kaseterako grabatu zuten abestia izan zen. Oparoago suertatu zen Ardia Asia taldea. Komando Vaticanoren errautsetatik sortuak, 1993an grabatu zuten lehenengo maketa, eta 1997an, Ultimamente estreinako diskoa iritsi zen Belan diskoetxearen eskutik. Beste hiru disko argitaratu dituzte: Abril (Hilargi, 2000), Lo primero es lo primero (Hilargi, 2003) eta Ninguno de vosotros (Discos Suicidas, 2010). Izotzen Gaua ere pop rock ildo horretan koka dezakegu. Euskara hutsez kantatzen zuen Barakaldoko lehenengo taldea izan zen, eta bi maketa plazaratu zituen 90etako hamarkadaren erdialdean.\nGarai hartan, hots, hamarkadaren erdialdera, garaje, noise eta esperimentaziotik edaten zuten taldeak ere agertzen hasi ziren Barakaldon. Horretan, Atom Rhumbaren garrantzia da aipatu beharrekoa. Barakaldoko Katrena aretoan eman zuten lehenengo kontzertua, 1996ko maiatzean, eta haien jatorria ere Barakaldon koka dezakegu. Baina apurka-apurka, eta taldeak Euskal Herri osoan eta gure mugetatik kanpo ere gero eta oihartzun handiagoa lortu ahala, aldaketak egon ziren taldearen osaketan, eta gaur egun, Roberto Diez abeslari eta gitarra jolea da Barakaldokoa den taldekide bakarra (eta hasieratik iraun duen bakarra, bide batez esanda). 1996an argitaratu zuten lehenengo EPa. 1998an, Bilbo Hiria lehiaketan Euskal Herriko talde onenaren saria eskuratu ondoren, lehenengo lan luzea plazaratu zuten, Hormonal riot. 2000an Dirt shotsen txanda izan zen, eta hurrengo urtean, Chasin’ the Onagrorena, zenbait aldizkaritan Espainiako estatuko urteko diskorik onena izendatu zutena.\nOrdurako, Atom Rhumbaren garrantziak Euskal Herriko mugak erabat gainditurik zituen, Frantzian eta Japonian egin zituzten emanaldiek frogatzen duten moduan. 2004an Backbone ritmo argitaratu zuten. Abesti zaharren nahasketa berriekin osatutako disko baten eta Josetxo Anitua musikariekin elkarlanean ondutako beste disko baten ostean, Amateur universes plazaratu zuten (2006), eta diskoa aurkezteko biraren ostean, taldeak atsedenaldi bat hartuko zuela iragarri zuen, eta agur esan zuten 2007ko abenduan Bilboko Kafe Antzokian egindako kontzertu baten bidez. Duela gutxi, atsedenaldi horri amaiera ematea erabaki dute, eta Gargantuan melee (Brian’s Records, 2010) argitaratzeaz batera, berriro zuzenean jotzeari ekin diote.\nBaina itzul gaitezen 90etako hamarkadako erdialdetik aurrera punk klasikotik aldentzen ziren Barakaldoko taldeetara. Garagetik grungera doan esparru zabal horretan koka ditzakegu Brigada Country, Buma Buma Ye, Mil Demonios, Superglue eta hamarkadaren azken urteetan aritu ziren beste zenbait talde. Betiko rock’n’roll fresko eta dibertigarriari ekiten zionik ere bazegoen; hori izan zen, esaterako, La Pitaja taldearen kasua.\nRockabillyak, 50etako rock’n’rollak eta antzeko doinuek jarraitzaile asko izan zituzten Barakaldon 80etako hamarkadan, baina ildo horretako talderik ez zen agertu, Tupes ibilbide laburreko taldearen salbuespenarekin, eta, beharbada garai hartan punkak zeukan erabateko nagusitasunaren ondorioz, Barakaldoko teddy eta rockerrek Bilbo edo Portugaletera jo ohi zuten asteburuetan. Paradoxikoki, mota horretako Barakaldoko lehenengo taldea hurrengo hamarkadan agertu zen, mugimendua apur bat gainbehera zetorrenean. General Lee Manu Heredia abeslari eta gitarrajolearen proiektutzat jo izan da askotan, bera baita taldeko burua eta hasieratik iraun zuen bakarra, askotan taldea Barakaldotik kanpoko musikariekin osatuz. 1989an grabatu zuten lehenengo maketa, eta estreinako diskoa, General Lee (Polydor) hurrengo urtean iritsi zen. Beste bi disko kaleratu zituzten, Cuando los gatos se juntan, ¿quién duerme? (DID, 1993) eta Tres eran tres (Discoloco Records, 1999). Azken bolada honetan, swing doinuetara zabaldu dute euren esparrua, General Lee Swing Band izenpean.\nIkusi dugun moduan, 90etako hamarkadan Barakaldoko rockak aniztasuna irabazi zuen, baina, hala ere, mugimenduak ez zuen erdietsi aurreko hamarkadaren maila. Azpiegitura falta izan zen arrazoietako bat. Entseatzeko lokalen falta 80etako hamarkadatik zetorren, baina, apurka-apurka, taldeek lortu zuten arazoa gainditzea, nork bere erara, eskura zituzten garaje, soto eta antzekoak erabiliz edo, besterik gabe, Barakaldotik kanpo gero eta ugariagoa zen entsegu lokalen eskaintza baliatuz. Askoz larriagoa zen Barakaldon zuzenean jotzeko aretoen hutsunea. Gabezia hori ere aurreko hamarkadatik zetorren, baina 80etan askoz ugariagoak ziren herri eta auzoetako jaietan antolatzen ziren jaialdiak edo ikastetxe, institutu, frontoi eta kaleetan antolatzen zirenak. 90etako hamarkadan, berriz, taberna eta areto itxietara pasatu zen rock’n’rolla, eta, horretan, gabezia oso handia zen Barakaldon.\nUrte askoan, Mellid taberna izan zen kontzertuak antolatzera ausartu zen bakarra, eta sekulako lana egin zuen bertoko taldeak bultzatzen, horrek behin baino gehiagotan isunak eta bestelako arazoak ekarri bazizkion ere. Tabernaren neurriak, baina, ez ziren egokienak kontzertuak antolatu ahal izateko, eta argi zegoen bestelako bideak aurkitu behar zirela. Horietako bat okupazioarena izan zen, baina horrek ere oztopo handiak izaten zituen, areto okupatuen legez kanpoko izaerak jardueren iraunkortasuna baldintzatzen baitzuen. Hiltegiaren esperientziaren ondotik, Bagatza auzoko Berri-Etxea izan zen hurrengo etxe okupatua, baina aretoaren egiturak ezinezko egiten zuen bertan kontzertuak antolatzea. Lutxanako gaztetxeak ez zeukan problema hori, eta 1996ko azaroan okupatu zutenetik hainbat kontzertu antolatu zituzten bertan, baina sei hilabete baino ez zuen iraun. Bizitza luzeagoa izan zuen Erreka-Ortuko gaztetxeak, 1997tik 2003ra, eta tarte horretan kontzertu ugari antolatu zituzten, eta hainbat taldek entseguak egiteko eta maketak grabatzeko ere erabili zuten.\nOkupazioaren inguruko esperientzietatik harago, Katrena aretoa izan zen Barakaldon zuzeneko emanaldiak eskaintzeko saiorik serioena. 1995 inguruan hasi ziren kontzertuak antolatzen, eta iraun zuen bitartean asko suspertu zuen herriko musika giroa, baina 1998ko udan utzi egin behar izan zioten zuzenekoak programatzeari.\nMILURTEKO BERRIAREN BERPIZKUNDEA\n2000 urtetik aurrera, Barakaldoko musika giroak berpizkunde garrantzitsua izan du. Oraingoan ez da urte gutxian gertaturiko eztanda, 80etako hamarraldian jazo zen moduan, apurka-apurka garatuz joan den mugimendua baizik.\nZuzeneko emanaldiei aukera berriak zabaltzeak zerikusi handia izan du suspertze horretan. Ikusi dugun moduan, 90etako hamarraldiaren amaieran, egoera negargarri samarra zen arlo horretan. Hurrengo hamarraldiaren lehenengo urteetan, herriko pub eta taberna batzuk saiatu ziren horri irtenbidea ematen, eta Mellidez gain, kontzertuak antolatu ziren Avalon, Mendigo, Riojana, Acuario eta beste zenbait lekutan, baina gehienek noizbehinkako emanaldiak baino ez zituzten egiten edo, gutxieneko jarraikortasuna lortzen zutenean, kontzertuak antolatzeari uzten zioten administrazioaren isunak eta bestelako trabak iristen zirenean.\nZuzeneko emanaldiak antolatzeko zeregin horretan, Freak Productions-en lana aipatu beharra dago. Irabazi asmorik gabeko lagun talde bat da, 1999an kontzertuak antolatzeari ekin ziona. Geroztik, emanaldi ugari atondu dituzte Barakaldon, bertoko taldeekin zein nazioarteko underground-ean sona handia duten kanpoko taldeekin (Spermbirds, The Kids, Muletrain eta abar).\nGauzak aldatu ziren 2004 urtean, Edaska aretoa kontzertuak antolatzen hasi zenean. Geroztik, hamaika emanaldi egin dituzte areto horretan, bertoko zein kanpoko taldeekin, eta horrek bizitasun garrantzitsua eman dio Barakaldoko rock giroari.\nEdozein modutan, egoerak baditu oraindik gabezia batzuk. Beste zenbait taberna saiatu dira Edaskaren eskaintza osatzen neurri txikiagoko emanaldiak antolatuz, eta horretan aipatu behar da El Tubok egindako ahalegina kalitate handiko programazioa atontzen, baina administrazioaren presioaren ondorioz amore eman behar izan dute.\nEuskal Herriko beste zenbait herritan, gaztetxeak betetzen du kontzertu txikiagoak antolatzeko eta horietan tokian tokiko taldeei jotzeko aukera emateko zeregin hori. Erreka-Ortuko gaztetxea bota zutenetik, ugariak izan dira Barakaldon gaztetxea sortzeko ahaleginak (Laprobi, Barakaldoko Gaztetxea, Dorretxe, Makala, Oleta), baina kasu guztietan administrazioaren jarrera kontrakoarekin egin zuten topo, eta hilabete edo urte gutxi batzuren buruan gaztetxe horiek guztiak bota edo hustu egin zituzten. Zenbait kasutan, okupatutako eraikinaren egiturak ez zuen aukerarik ematen kontzertuak egiteko. Lehen aipatutakoen artean, Barakaldoko Gaztetxea izenarekin ezagutu zen Beurko Zaharreko eraikina izan zen kontzertu gehien hartu zituena iraun zuen bitartean (2003ko abendutik 2005eko ekainera).\n2007ko urriaren 11n ireki zuten Rock Star Live aretoa Megapark merkataritza gunean. Horrek, dudarik gabe, ekarpen handia egin zion Barakaldoko musika giroari, ospe handiko nazioarteko talde eta artista ezagunak zuzenean ikusteko aukera ematen baitu. Edozein modutan, horretan eta BECen antolatzen diren kontzertu erraldoietan, kanpoko talde ospetsuak nagusitu ohi dira, eta gutxi dira horietan jotzera iristen diren Barakaldoko taldeak, salbuespenak salbuespen. Hortaz, horrelako areto handien eskaintza osatzeko neurri txikiagoko emanaldiak antolatuko dituzten taberna edo aretoen hutsuneak bere horretan irauten du.\nEntsegu lokalen gabezia ere izan da, Bunkerraren garaietatik, Barakaldoko rock’n’rollak pairatu behar izan duen beste hutsune garrantzitsua. Egoera nahikotxo hobetu zen 2005ean, Kareaga auzoan Los Locales izenarekin ezagutzen diren entsegu lokalak zabaldu zituztenean. Egun, hogei talde inguru aritzen da han, gehienak Baraldokoak. 2011 urtean, lokalak kudeatzeko kultur elkartea sortzeko asmoa dute bertako arduradunek.\nGorakada horren beste sintoma bat dira hamarkada horretan Barakaldon jaiotako fantzineak. Interneten garaian, paperezko betiko fantzine tradizionalak gero eta urriagoak dira. Horregatik, garrantzi handiagoa hartzen du Barakaldo 2000ko hamarkadan Euskal Herriko fantzinegintzaren epizentroa bilakatu izana. Izu Giroa euskarazko punk fantzinea 2002ko apirilean agertu zen, eta geroztik, hamazortzi zenbaki kaleratu dituzte, azkena 2010eko abenduan. Punk Rocker fantzinea 2003an jaio zen, eta 2009ko uda bitartean sei zenbaki argitaratu zituzten. Brutusek 2004ko abenduan kaleratu zuen lehenengo zenbakia, eta 2010eko apirilean agur esan zuten, 27 zenbaki kaleratu ondoren. Azkenik, Punk Rock Attitude fantzinea dugu, 2005etik 24 zenbaki kaleratu dituena. Lau fantzine, ehun mila biztanlera iristen ez den herri batean; seguru asko, Europa osoan gertatzen ez den fenomenoa4HERAS, 2008: 273. orr..\nTaldeei dagokienez, Paniks izan ziren hamarkada berriaren lehenengo banda garrantzitsua. 2001ean sortu ziren, eta aurreko hamarkadan Atom Rhumba, Brigada Country edo Buma Buma Ye taldeek jorratzen zuten rock’n’roll eta garaje punk ildoari jarraitzen zioten (talde horietan aritutako musikariek osatzen zuten taldea). 2002an Hurt me izeneko maketa grabatu zuten, eta 2003an lehenengo diskoa, The Panik controversy (Biakbat Recordings). Urte horretan, Gasteizko Azkena jaialdian jo zuten, eta Paniksen soinuan eragin handia izan zuten bi talderekin, Stooges eta Crampsekin, jo ahal izan zuten. 2005ean The dead tapes izeneko EP-a argitaratu zuten, Jesus Racer Rock’n’roll Trio taldearekin batera, eta 2008an taldearen orain arteko azken diskoa plazaratu zen, Panik piknik (Musik For Panik, El Beasto eta Biakbat diskoetxeen elkarlanaren ondorioz). Taldean izandako aldaketak direla-eta, azken bolada honetan taldekideak Barakaldo eta Bermeo artean bizi dira, baina, hala ere, Barakaldoko zaleek bertoko taldetzat jotzen jarraitzen dute Paniks.\n2001 urtetik aurrera izandako berpizkunde horretan, punkak, punk-rockak, hardcoreak eta antzeko doinuek garrantzi handia izan dute, duela bi hamarkada hasitako tradizioari jarraipena emanez, eta ildo horretako talde ugari sortu dira. Horietako batzuk desagertuta daude dagoeneko: Nacido Muerto, Cool Spiders, Fetish Kafe, Themenciales, Fogoneitors eta abar. Askoz gehiago dira orain arte iraun dutenak: Karretera Agropekuaria, Puñalada Trapera, Obsesion Fatal, Noizer, Rock Alkohol, Los Roñas, RockSkull, AKA (Abra Ke Amputar), Latigazos, Izan Ezean, El Lobo de Armañón, La Agonía del Congrio, Colajets, Hamar, Joxean Krau, Barakalorros… Horietako batzuek oso disko gomendagarriak plazaratu dituzte (Karretera Agropekuariak edo Latigazosek, esaterako), beste batzuek maketak argitaratu dituzte, eta gainerakoek zuzeneko batzuk baino ez dituzte egin, baina den-denek eszena bizi eta osasungarria osatzen dute.\nDudarik gabe, belaunaldi horretako taldeen artean Barakaldoko mugetatik kanpo oihartzunik handiena lortu duena Porco Bravo izan da. 2002an sortu ziren, 2004an grabatu zuten lehenengo maketa, eta 2008an Show! diskoa plazaratu zuten Freak Productionsen eskutik. Tarte horretan, eta formazioan izandako aldaketak gorabehera, Bellrays, Dwarves edo Dictactors bezalako taldeekin aritu dira zuzenean, bira txiki bat egin dute Alemanian, eta kontzertu ugari eskaini dituzte Euskal Herrian zein Espainian.\nTalde berri horiei gehitu beharko genizkieke aurreko hamarkadetatik oraindik ere indarrean dauden taldeak (Putakaska, Mentes Enfermas) eta, batez ere, azken bolada honetan berriro batzea erabaki duten 80etako hamarkadako taldeak. Parabellum 2004an itzuli ziren, eta geroztik, noizbehinka zuzenean jotzeaz gain, abesti berri bat sartu zuten Tributan a Parabellum Barakaldoko taldearen omenez 2006an argitaraturiko diskoan. La Casa Usher ere 2004an itzuli ziren, eta hori ospatzeko, 2006an De vuelta a casa zeneko CDa plazaratu zuten, 90etako hamarkadan argitaratzerik izan ez zuten zenbait abestirekin. Diskoa Espainian zeharreko bira batean aurkeztu zuten, eta, ondoren, Mexikon ere bira txiki bat egin zuten, beren ibilbideari amaiera emateko.\n2008ko ekainean, Bilbo Hiria lehiaketaren XX. urteurrena ospatzeko, lehiaketa hori irabazi zuen lehenengo taldeak, Yo Soy Julio Cesarek, kontzertu bat egin zuen Bilborock aretoan. Handik gutxira, Bruto izeneko CD bat grabatu zuten argitaratu gabe gelditu ziren bost abestirekin, eta diskoa aurkezteko kontzertu bakarra egin zuten Edaska aretoan, 2010eko urtarrilaren 10ean.\n2008ko uztailean, Zona Catastrofica izeneko jaialdia antolatu zen Edaska aretoan, uholdeetan kalteturik suertatu ziren lagun batzuei laguntzeko. Jaialdi hori Bunker belaunaldiko hiru talderen itzuleraren lekuko izan zen: Komando Vatikano, NPI eta Pleonakis Plektos. Komando Vatikanok kontzertu horretara mugatu zuen bigarren bizialdia, baina beste bi taldeek 80. hamarkadan bukatu gabe utzitakoari jarraipena ematea erabaki zuten. NPIk CD bat argitaratu zuen 2010ean, kontzerturen bat edo beste egiteaz gain. Pleonakis Plektosek, berriz, CD bat kaleratu zuen 2009ko udaberrian, Canciones en mono, eta orain arte jarraitu dute euren punk rock fresko eta dibertigarriari bide ematen. Distorsion ere itzuli ziren 2008ko udazkenean, Ke buen Dios diskoa argitaratu zenetik hogei urte betetzen zirenean, eta 2009ko urtarrilaren 24an lehenengo kontzertu ofiziala egin zutenetik (San Bizente auzoko jaietan) etengabe aritu dira jotzen.\nEdozein modutan, 90etako hamarkadan hasitako aniztasunaren bidea ez zen eten hurrengo hamarraldian. Aitzitik, biderkatu egin zela esan dezakegu, eta Barakaldon inoiz jorratu gabeko doinu eta joerak ere agertzen hasi ziren, gaur egun dagoen panorama aberatsa osatu arte. Surfa, esaterako, guztiz estilo ezezaguna zen Barakaldon, harik eta Longboards agertu ziren arte. Hirukotea 2004an sortu zen, Alfredo Romero musikari zailduaren bultzadaz (Isidoro Y Su Colección de Puertas Plegables, Yo Soy Julio Cesar, Cool Spiders eta beste hainbat taldetan aritutakoa). 7 surf shots izeneko maketa baten ostean, Big surf diskoa plazaratu zuten 2006an (El Toro Records). Ezusteko galanta ekarri zuen lan horrek. Nazioarteko zenbait aldizkaritan urteko surf diskorik onena izendatu zuten Big surf, eta lan horrek surf eszenan izandako arrakastari esker Frantzian eta Ameriketako Estatu Batuetan birak egin zituzten (Kalifornian eta Hawain jo zuten, surf kulturan sarturik dagoen edozeinentzat goia jotzea bezalakoxea dena). Beste bi disko kaleratu dituzte, Motorhythm (El Toro, 2008) eta Gnarly surf (El Toro, 2010).\nGarage, beat, soul eta, oro har, 60etako doinuen maitaleen atalean, bi talde dira aipatu beharrekoak: Thee Qüibbles (disko pare bat atera dute eta Bizkaiko talderik onena izendatu zuten Bilbo Hiria rock lehiaketan 2009an) eta Brand New Sinclairs (Ten blue pills diskoa argitaratu zien 2009an Bip Bip Recordsek).\nNoisek, abangoardiak, muturreko proposamenek eta doinu arriskutsuek Alvaro Matilla daukate ordezkari nagusi Barakaldon. Herriko rock eszenaren dinamizatzaile nekaezina da Matilla, fantzineak idatziz (Brutus fantzinea), kontzertuak antolatuz (Big Week Festival, esaterako), diskoak argitaratuz (Le Brutal Records zigiluaren bidez) eta, azken bolada honetan, musikaren ertzik zaratatsu eta moldagaitzenean ibiliz, bakarka edo beste musikari batzuekin. Karpenters izeneko bikotea (orain, Krpntrs izenarekin aritzen dira) eta El Perro Verde bakarkako proiektua (berak 3lp3rr0v3rd3 idazten du egitasmoaren izena) dira bere talderik pertsonalenak, eta biekin grabazio mordoa argitaratu du Le Brutal zigiluaren bidez, baina Ese Ese, Opus Glory Ignominia, Mubles eta beste zenbait proiektutan aritzen da doinu esperimentalen alorrean lan egiten duten Barakaldotik kanpoko beste zenbait musikarirekin.\nHeavy metalak ere garapen garrantzitsua izan zuen mende berriarekin batera. Barakaldo historikoki doinu gogorrei loturiko herria izaki, pentsatzekoa zen heavy metalak ere garrantzi handia izango zuela herriko musika eszenan. Hala ere, aurreko hamarkadetan ez zen horrela gertatu. Musika mota horrek beti izan ditu jarraitzaile ugari Barakaldon, baina, beharbada punkaren nagusitasunak ezarritako presioagatik, Bunkerraren garaian sortu ziren hard eta heavy taldeek (Atila, esaterako) ez zuten ibilbide luzerik egin, eta antzeko zerbait esan daiteke Veda Abierta, Biopsia eta 90etako hamarkadan sortu ziren taldeei buruz. Baina gauzak erabat aldatu ziren Vhäldemar agertzeaz batera.\nVhäldemar 1999an jaio ziren, eta 2001ean grabatu zuten heavy metal klasikoz beteriko lehenengo maketa. Horri esker, Arise Records diskoetxeak fitxatu zituen, eta bi CD argitaratu zizkien, Fight to the end (2002) eta I made my own hell (2003), Euskal Herrian ez ezik, nazioartean ere oihartzun zabala izan zutenak. 2010ean iritsi zen taldearen orain arteko azken lana, Vhäldemar izenekoa.\nGeroztik, metalak indartsu eta osasuntsu iraun du Barakaldoko kaleetan. The Howl (Europako Emergenza lehiaketan hirugarren gelditu ziren Espainiako estatuaren mailako kanporaketan, Next Report: 02:35 diskoa argitaratu zuten 2007an), Ebony Rose, R.I.P.T.U.S., Steel Puppets (2010ean, Bilbo Hiria lehiaketaren finalera iritsi ziren, metalaren arloan), Under Silence (power metal epikoz beteriko CD bat plazaratu zuen 2010ean, Memories lost in time), Niña Vudu eta beste batzuek hala frogatzen dute.\nRap eta hip-hop doinuak ere orain arte Barakaldon jorratu gabeko arloa genuen, baina azken urteotan eszena indartsua sortu da horren inguruan. 121 Krew dira horretan aitzindariak. 2000 urtean sortu ziren, eta geroztik etengabe aritu dira zuzeneko emanaldiak eskaintzen eta grabazioak argitaratzen, batzuk euren kasa kaleratutakoak eta beste batzuk Musikherria proiektuarekin elkarlanean. Baina izen gehiago badago: Invert, Betto Snay (Barakaldon bizi den Angolako raperoa), Bichos Raros K, Maisha MC (121 Krewko kidea)…\nBeste aldetik, azken bolada honetan sustraidun musika, fusioa, folk akustikoa, eta are rumba eta flamenkoa ere jorratzen dituzten taldeen eszena bitxia sortu da Barakaldon. Ildo honetan koka dezakegu Salbuespunk, Sagardolé, Lagunita Mental, Vembrulé eta besteren bat.\nAzkenik, lehen aipatutako estiloetatik aldentzen diren eta betiko rock, blues, pop eta bestelako doinuak jorratzen dituzten taldeak aipatu behar ditugu. Zerrenda luzea da: La Jaula, Jardin Infierno, Tupanca Corral, Bunpada Sound eta haien Anitzak Hitzak izeneko egitasmo berezia, Even Mud, Chronos, El Hombre del Tiempo, El Perro Estrella, El Exceso, Bandera Blanca, Sobre Diez, Egon, Lasai, Lokomotiv, Thream eta abar. Barakaldon sortu eta mamituriko egitasmoei taldekide barakaldarren bat edo beste duten kanpoko taldeak gehituko bagenizkie (Jukebox Racket, Autostereo, Indomables, Tiparrakers, Bazuka’l Bakala, Los Carniceros del Norte, Celsius, Fiend…) zerrenda amaitezina izango litzateke.\nHorrek beste gogoeta batera garamatza. Argi dago, arazoak arazo eta gabeziak gabezia, Barakaldok rock harrobi garrantzitsua izaten jarraitzen duela. Baina, oraindik ere, Barakaldoko rockaz hitz egin daiteke? Garai batean, taldeak nonbaitekoak ziren, herri edo auzo berean bizi ziren lagunek erabakitzen baitzuten taldea egitea. Egun, Myspace eta artxiboen trukatzearen garaian, muga fisikoak desagertu egin dira, eta orain oso ohikoa da herri berean (batzuetan, herrialde berean edo kontinente berean) bizi ez diren musikariak elkarrekin aritzea. Eta beste horrenbeste esan daiteke musika eraginen inguruan: rockaren teoriko batzuen ustez, tokian tokiko eszena eta soinuak desagertu dira, globalizazioaren lapikoan urtuta, eta egun ez da arraroa Japoniako hardcorea edo Norvegiako black metala egiten duten taldeak aurkitzea, leku haietan inoiz egon ez badira ere.\nHoriek horrela, zentzurik ba al dauka Barakaldoko rock musikaz hitz egiten jarraitzeak? Gu baiezkoan gaude. Oraindik ere, Barakaldon sorturiko talde askok eta askok badute komunitate bereko kide izatearen sentimendu hori. Eta berdin esan daiteke zaleei buruz: kanpoko zale batzuek harrituta komentatzen dute ohikoa izaten dela Barakaldoko talde batek jotzen duen bakoitzean herriko zale guztiak hara joatea, eta beste zenbait herritan ikusi ez duten elkartasun moduko bat dagoela, zaleak herriko taldeak babestera eta sustatzera eramaten dituena.\nBeharbada horregatik, Putakaska, Parabellum, Los Dalton, Miserables, Rock Alkohol, Puñalada Trapera, Ignominia, Karretera Agropekuaria, Los Roñas, Fogoneitors, Los Carniceros del Norte, Porco Bravo eta beste hainbat eta hainbat taldek Barakaldori buruzko abestiak idatzi dituzte. Oso fenomeno bitxia, beste zenbait herritan gertatzen ez dena eta frogatzen duena Barakaldoko kaleek bertoko taldeei izaera eta nortasun berezia ematen dietela.\n2006: GONZALO, Jaime: La Banda Trapera del Rio. Escupidos de la boca de Dios. Munster Books, Madril.\n2008: HERAS GRÖH, Alvaro: Lluvia, hierro y rock&roll. Historia del rock en el Gran Bilbao (1958-2008). Ed Sirimiri, Bilbao.\nIzu Giroa fantzinea\nPunk Rock Attitude fantzinea


Datorren urtean udal zerga eta tasek ez dute igoerarik izango. — Berbia\nDatorren urtean udal zerga eta tasek ez dute igoerarik izango.\nArau orokor horretatik kanpo geratuko dira besteak beste, hutsik dauden etxebizitzen hiri ondasun higiezinen zerga, kultura eta kiroldegiko ikastaroen prezioak edota, Kalegoiena eta Zubikoako lurrazpiko aparkaleku publikoen tasak.\nOstegunean egin zen Ez-ohiko Osoko Bilkuran, 2013ko udal ordenantza fiskalak onartu ziren Bilduko ordezkarien aldeko botoarekin eta jeltzaleen kontrakoarekin. Jeltzaleek, udal zerga eta tasak, KPIren maila berean, %2,4 garestitzea eskatu zuten baina azkenean, gobernu taldeak eramandako proposamena onartu zen, hau da, ordenantza fiskalak bere horretan, igoerarik gabe mantentzea. Igoerarik gabe, orokorrean, zenbait kasutan ez baita arau orokor hori beteko eta justu gai horiek eragin zuten eztabaidarik handiena azken osoko bilkuran.\nInor erroldaturik ez dauden etxebizitzen Hiri Ondasun Higiezinen Zerga %100 igotzea onartu zen, hau da, aurtengo ordain kopurua bikoiztea onartu zen. Neurri honekin, hutsik dauden etxebizitzak alokairu-merkatura atera nahi dira edota alokatuta daudenak erregulatu. Hainbat salbuespen egingo dira: eraikuntza-promotoreek saltzeko dituztenei, zahar etxean bizi edo menpekotasunagatik beste etxe batera joan beharra izan dutenei, hutsik dauden baserriei edota babes ofizialekoa izaki oraindik bertara joateko epea bete ez denei ez zaie aplikatuko IBIaren %100aren errekargu hori.\nEAJk, inor erroldatu gabeko etxebizitzen hiri ondasun higiezinen zerga %50a igotzea proposatu zuen. Salbuespenen kasuan, gobernu taldeak eurek eskatutako hainbat proposamen onartu arren, halakoek herrien arteko desoreka sortzeko arriskua dagoela azpimarratu zuen.\nGobernu eta oposizioaren arteko eztabaida sortu zuen beste gai bat, kultura departamentuak antolatzen dituen ikastaroen eta berziki kiroldegiko jardueren prezioen igoera izan zen. BEZaren igoera dela eta, udalak zerbitzua eskaintzen duten enpresei ordaindu beharreko gehigarri hori ikastaro tasetara eramatea proposatu zen. EAJk, kasuan-kasuan izango diren %8-10-13ko igoerak larregikoak direla esan zuen eta krisiak eragindako karga herritarrengan ez areagotzeko Bilduk emandako argumentuarekiko kontraesanean dagoela adierazi zuen. Ikastaroen tasak, KPIaren maila berean eta ez gehiago igotzea proposatu zuten jeltzaleek. Baina Bilduk ez zuen atzera egin, eta proposamenari eutsi zion.\nLurrazpiko aparkaleku publikoei dagokienean, berriz, Kalegoiena eta Zubikoakoak prezio ezberdina izango dute datorren urtetik aurrera. Kiroldegikoan doan aparkatzeko epea, 30 minututik 2 ordutara zabaltzea erabaki zen. Hori bai, hortik aurrera, 5 zentimo ordainduko da minutuko. Kalegoienan, aldiz, orain arte bezala, lehen 30 minutuak doan izango dira eta ondoren, 2 zentimo minutuko ordaindu beharko da. Hala, 3 orduko egonaldian bi aparkaleku publikoetako tarifa parekatu egiten dira eta batean zein bestean, 3 euro ordaindu beharko dira.\nJeltzaleek, esan bezala, ez zuten egokitzat jo aparkaleku publikoei tratamendu ezberdina ematea eta tarifak bietan parean mantentzea eskatu zuten. BILDUren izenean alkateak esan zuen bi aparkalekuak dauden inguruak berak ezberdintzen dituela. Zubikoakoak, ikastola, kiroldegia, anbulatorioa eta herriko plaza dituelako inguruan eta horrek, herritar asko joan etorrian ibiltzea eragiten duela. Plaza ondoko aparkalekua kenduta, kiroldegikoari tratamendu berezia ematea egokia dela uste du gobernu taldeak. Eta bide horretan egin zuten aipatu ordenantza proposamena.\nEgun doan den kiroldegiko lurrazpiko aparkalekuak tarifa bereziak izango ditu urte berria hastearekin batera. Lehen bi ordutan, doan izango da eta ondoren, minutuko 5 zentimo ordaindu beharko dira.\nHori esan bezala, urte berria hastearekin batera. Ostegunean onartu ziren 2013ko ordenantza fiskalak orain publikatu eta jendeagirian jarriko direlako eta kontrakorik ez badago, urtarrilaren lehenean indarrean sartuko baitira.\nDagoeneko aipatu ditugunez gain, esan, datorren urtean, Jarduera ekonomikoen gaineko zergaren kobrantza zabaldu egingo dela, orain arte 2 milioi eurotik gora fakturatzen duten enpresek bakarrik ordaintzen badute ere, datorren urtean, gutxieneko fakturazio hori milioi bat eurotara jaitsiko da.\nEkintzaile berriak laguntze aldera bestalde, establezimenduen irekitze lizentzia eskuratzeagatik ordaindu behar den tasa %30 jaitsiko da merkataritza, zerbitzu eta industri jarduerari dagokionean.\nTasa berriak ere sortu dira: kutxazain automatikoek bide publikoa okupatzen duten kasuetan, 350 euroko okupazio tasa ordaindu beharko da kutxazain bakoitzeko. Hilerrian, gorpuzkinak lekuz aldatzeagatiko tasa berria sortu da, baita, gaztelekuko tailer gelaren lagapenagatik edota, hirigintza zerbitzuan hainbat informazio eskaeren kasuan ere. Baserriak konpontzeko lanei aplikatu ohi zaien hobaritze sistema aldatzea ere onartu zen azken osoko bilkuran.\n2013ko udal ordenantza fiskalak, datozen egunonetan Gipuzkoako Aldizkari ofizialean argitaratuko dira.


Dieta arazgarriak: kartako superstizioa | Consumer\nDieta arazgarriak: kartako superstizioa\nDieta arazleek, desintoxikatzaileak ere deitzen direnek, ez dute zientzia-oinarririk, osasuna arriskuan jar dezakete, eta, gainera, herritarrei "infoxikan" esaten diete.\nIrudia: Stiftelsen Elektronikkbransjen\nElikadurari dagokionez, arazo zailenetako bat dieta “arazle” edo “desintoxikatzaile” dei txarrak dira. Nahiz eta aditu-batzorde batek ere ez duen zalantzan jartzen, oso zaila da GUFeko iruzur-mota horri kritikak aurkitzea giza nutrizioko eta dietetikako erreferentziazko liburuetan, eta, aldi berean, erabateko zigorgabetasunarekin, “desintoxikatzea” eta “birgaitzea” bermatzen duten gezurrezko gezurrak, pertsona zaurgarri gisa erortzen direnak. Agian, ez zaie linearik eskaini behar, eta, beharbada, errazagoa izango da hori egitea. Antonio Ortí kazetariaren ustez, “XVIII. eta XIX. mendeko superstizioa da”, eta badirudi XXI. mendean berriro ere harrapa daitekeela. Horregatik, artikulu honek labur-labur berrikusten ditu proposamen horiek eragiten dituzten alderdirik problematikoenak.\nIrudia: Stiftelsen Elektrworkikbransjen\nDieta arazgarriak: oinarri zientifikorik gabeko itxaropenak\nMedikuntzan, desintoxikatzea da organismoaren substantzia kaltegarriak (narkotikoak, adibidez) deuseztatzeko prozesua. Hala ere, medikuntza alternatiboaren kasuan, toxinak metafisikoagoak eta aseezinak dira. Hala, “linfodrenajea” teknika da “organismo osoa erabiltzeko”, baina zer toxina aipatzen diren jakin nahi dugunean, lausoak eta slotidoak ditugu. Ez du, noski, hori nola gertatzen den eta zehazki zer gertatzen den erakusten duen frogarik. Are okerragoa da ‘Panchacarma’ delakoa, “Ayurvedaren milaka urteko desintoxikazio-teknika”; teorian, toxinak desagerraraziko lituzke goragalearen bidez, purgatzea, enemak eta baita odola ateratzea ere.\nEta dieta arazgarri desintoxikatzaileak? Erabilgarriak al dira “gehiegikeriak konpentsatzeko”, organismoa erregulatzeko eta garbitzeko? Dirua galtzeko baliagarriak dira; izan ere, dieta-osagarri oso garestiak erosten dituzte, edo gezurrezko guruei kasu egiten diete, Edzard Ernst irakasleak dieta-mota horri buruzko berrikuspenean zehazten duen bezala. Nutrizio eta Bromatologia Abel Mariné katedradunak ere uste du “zientifikoki” araztearen kontzeptua ez dela bere horretan.\nDieta desintoxikatzailea ez jarraitzeko arrazoiak\nProposatzen dizkiguten helburuak lortzeko zientzia-babesik ez izateaz gain, dieta horiek osasuna ere gal diezagukete, hainbat arrazoirengatik. Hona hemen horietako batzuk:\nDieta osasungarria egitea. Proposamen horiek urrundu egiten dira dieta osasungarriaren eredutik, eta, gainera, pazientea deshezten dute: “dieta” horiek egiten diren bitartean, denbora asko galtzen da ondo jaten ikasten, eta, ziur aski, askoz ere hobea izango da osasunerako. Era berean, dieta horietako askok asko mugatzen dutenez makronutrienteak (proteinak), nekea edo bitaminen eta mineralen urritasunak eragin ditzakete.\nAukerako terapia zalantzagarriak hurbiltzea. Bigarrenik, gaixotasun arinetan eta ez-espezifikoetan aplikatu ohi denez, balizko edozein hobekuntza “dieta” dela pentsatuko du pazienteak. Ez da planteatu behar hobekuntza hori plazebo-efektuari egotz dakiokeen, eragozpen arinen berezko ibilgua denborarekin desagertzen den edo alkohola edo azukre eta gatz ugariko beste elikagai batzuk hartzeari uzten dion. Errugabe izateak konbentzituko zaitu terapia alternatibo honekin edo beste batzuekin jarraitzera, arriskutik salbuetsi gabe, eta alde batera utz ditzake gaixotasun larriak tratatzeko metodo eraginkorrak, International Journal of Health Sciences aldizkariak 2008ko urtarrilean zehaztu zuen moduan. Tratamendu ez-eraginkorretan denbora eta diru asko hartzeak urrundu egin dezake laguntza jasoko luketen tratamenduak lortzeko aukera.\nKoloneko terapia. “Dieta” horietako askotan, “koloneko irrigazioa” deritzonaren erabilera defendatzen da, “kolonaren tratamendua”, “kolonaren garbiketa”, “ondesteko irrigazioa” edo, batez ere, “koloneko hidroterapia” esaten zaiona. Enemak oinarri hartuta hestea “husten” duen teknika, ez baita eraginkorra, baina ez da segurua (karranpak, abdomeneko distentsioa, goragaleak eta deshidratazioa eragin ditzake). 2008ko maiatzean Harvard Women’s Health Watch-ek egindako 2008ko maiatzeko edizioak azaldu zuenez, “ospea hartu dute gorputzak desintoxikatzeko dituen prozesu motek, hala nola dieta azkarrak eta heste-garbiketak”, baina zerbait gehiago azaldu zuen: “ez dago eraginkortasun-erreklamazioei lagunduko dieten eta prozedura horietako batzuetan arriskuak dituzten ebidentziarik”. Iritzi hori maiatzean Klinikako Klinikako Katherine Zeratssky doktoreak sinatu zuen.\nBitamina edo osagarri dietetikoak. Desintoxikatzeko programa askok bitamina dosi altuak erabiltzea barne hartzen dute. Ez da ideia ona. Azaroan agertutako ikerketa bat, Estatu Batuetako Agencyfor Healthcare Research and Quality (AHRQ) erakundeak koordinatua, premisa honen zati bat da: “Bitaminekin osatu diren ikerketen emaitzak etsigarriak izan dira kasurik onenean”. Azterketa horren arabera, bitamina-osagarri batzuk arriskutsuak izan daitezke, eta, beraz, profesional sanitario baten kontrola justifikatua dago. Programa horiek diuretikoak ere izan ohi dituzte, eta ez dira batere gomendagarriak medikuaren esangura, alga-dosi handiak, tiroide-arazoak sor ditzaketenak, eta era guztietako elikadura-osagarriak ere bai.\nAzken batean, komeni da gogoratzea modako dietak ez direla konponbide ona, osasuna hobetu eta denboraren poderioz hobekuntza mantendu nahi bada. Emaitza iraunkorrak lortu nahi baditugu, egokiena gaur bertan dieta osasungarria egiten hastea da. Izan ere, aholkurik gabeko esamoldeekin batera (adibidez, “ama natura”), ez da nahikoa osasun publikoan: gaitasun biologiko, efikazia eta segurtasun probak behar dira.\ndieta arazgarri dieta desintoxikatzaile gehiegikeriak konpentsatu toxinak ezabatu


Gauzak asko hobetu dira Wikipedia hasi zenetik, eta egun artikuluak aldatzeko bi modalitate ere baditugu: 'betiko' Wikitestua eta Ikusizko Editorea. Galderarik izanez gero, badago txoko bat zuri erantzuteko prest dagoena. Dena den, uste baduzu zure galderak erantzun bihurria duela, hemen dituzu mentoreak ere zuri laguntzeko zain. Une honetan, 2022(e)ko uztailaren 5(e)an, 395.824 artikulu ditugu euskarazko bertsioan, ez da gutxi! Zure laguntzarekin kopuru hori igotzen joango gara, euskarazko entziklopedia duin bat lortu arte.


Zirku artisten ZKZ topaketak zirkuz beteko du Deustuko erribera - Uriola.eus\nuriola.eus 2018-12-05 10:13 Kultura-aisialdia Deustualdea\nZirkozaurrek, Deustuko Erriberan kokatuta dagoen zirku espazioak (Eskujokalari eta zirku artisten elkartea) tokiko zein estatuko artistak batuko dituen zirku artisten lau eguneko topaketa bat antolatu du.\nAbenduaren 6a eta 9a bitartean ospatuko den ekitaldiak jatorri ezberdineko artisten harremanen bidez sektorea sendotuko duten sare eta zirkuitu berriak sortu eta lehengoak indarberritzea du helburu nagusi.\nTopaketak gainera, auzo eta herritarrekin bat egiteko espazio bat sortu nahi du. Horregatik, antolatu kalean ere parte-hartze irekiko zirku hastapenetako tailer batzuk antolatu dira ostiral eta larunbatean (abenduak 7 eta 8) goizeko 11:00ak eta 13:00ak bitartean.\nHorrez gain, herritarrak topaketaren baitan antolatutako ikuskizunez gozatzeko aukera ere izango dute, 5€ko prezioan. Bi gala ere izango dituzte; lehenengoak, ostiralean (abenduak 7) EZE-ko (Euskal Zirku Elkartea) artisten emankizunak izango ditu protagonista (sarrera: 10€) eta bigarrenak, topaketako gala haundia izango denak, larunbatean (abenduak 8) topaketan parte- hartuko duten bertoko eta kanpoko maila handiko artisten lanak izango ditu ardatz nagusi (sarrera: 12€).\nSarrerak Billeto webgunean daude salgai eta Papeleraeraikineko lehiatilan ikuskizuna baino ordubete lehenago.


Gernika Memoriaren Lekuko - Guernica Gernikara\n2017. urtean, Gernika-Lumoko Memoria, Kultura eta Giza Eskubideen alorretan dihardugun zenbait eragile eta elkarte batu ginen Gernikako Bonbardaketaren Urteurrenerako herriko taldeen jardueretan gutxieneko koordinazio bat lortzeko, elkarrekin lagundu eta ekimen komunak ere bultzatzeko.\nHorrela programa orokor bat egin eta zabaltzea lortu zen, beti talde bakoitzaren autonomia eta nortasuna errespetatuz, edukiei zein hedapenari buruz. Elkarlan hori ahal bezain anitza eta zeharkakoa izatea zen ekimenaren helburua eta, informazioa zabaldu zein Kultur Etxeko arduradunekin zuzeneko komunikazioa zaindu egin ziren. Gure herrian aipatutako arloetan dabiltzan talde guzti-guztiak ez zuten ekimenarekin bat egin, baina giroa, orokorrean, plurala eta zabala izan zen.\nHurrengo urterako zenbait taldeen arteko komunikazio mailako harremana mantendu ba zen ere, oinarrizko talde multzo bat bildu ginen finkatutako helburu bi elkartuta aurrera eramateko: Gernika-Lumo Memoriaren Lekua bezela, euskaldunontzat eta nazioartean duen izaera eta garrantzia azpimarratu, nabarmendu eta landu, eta, aurrekoarekin guztiz lotuta dagoena, Guernica margoa Gernikara ekartzeko ekimena bultzatu, eta, maila guztietan, horren inguruko eztabaida publikoa piztu. Horrela sortu zen Arrano Kultur Taldea, Ipes, Sare Gernika-Lumo, Lobak, Gernika Batzordea eta Gernika Garretan osatzen duten Guernica Gernikara. Gernika Memoriaren Lekuko elkarlanerako espazioa. Eta horrela sortzen da gaur aurkezten dugun ekimen hau, web orrialde hau, gure hausnarketa eta elkarlanaren emaitza, eta aldi berean, Gernika, Euskal Herriko historiarentzako eta leku-izen sinboliko bezala daukan garrantzia dela eta, hausnarketa eta elkarlan orokor eta zabalago baterako tresna moduan.\n80. urteurreneko egitarauaren aurkezpena.\nApirilaren 1a aukeratu dugu aurkezpen hau egiteko. Eta aukeratu dugun data hau ez da kasualitatea, gure ekimena neutrala ez den moduan.\nBadira 80 urte, 1939ko Apirilaren batean, Franco Generalisimoaren Kuartel Nagusiak 1936ko gerraren amaiera adierazten zuen azken partea argitaratzen zuela. Partearen idatzia laburra eta hotza da baina, bere laburtasun horretan, IIgarren Errepublikaren Gobernuaren kontra matxinatu zireren traizioa estaliz eta ilunduz, iraultza arrotz gorriaren kontrako, Anti-Españaren kontrako, Gurutzada handiaren testuinguru osoari azkeneko zilegitasunaren gaina ezartzen zaio.\n“Burgos, 1º de Abril de 1939. Año de la Victoria”\nParte Oficial de guerra.\nJakin badakigu, ordea, amaiera gabeko gerra izan zela hura. Diktadurak zapalduta, Garaipenaren eta Bakearen urteen mugarri luzeek, izua eta heriotza ekarri zituzten; erbestea, gartzela, konzentrazio esparruak, lan bortxatuak… Lan esplotazio ankerra, lapurretak, konfiskazioak eta desjabetzeak; garbiketa ideologikoa, gezurra, eta ahanztura ezarriz. Larrutik ordaindu zuten Borboitar monarkiaren antzeztokiak babestuta aspalditik jasotako botere eraikinari aurre egin nahi izan zutenek, Espainiako Gerra Zibila, ez zelako “gerra zibil” arrunt bat izan (horrelakorik esaterik badago). Alde batetik, guda hura iraultza eta kontrairaultza, antifaxismo eta faxismoaren nazioarteko gudaren atal bat izan zelako. Nazioarteko guda hori, formalki, Euskal Herrian 1936. urtean hasi eta 1944arte iraun zuen, II Mundu Gerraren baitan, azken nazi soldadu multzoak Zuberoa utzi zutenean. Ikuspegi zabal batekin, denboran eta espazioan testuinguru orokor horrek azaltzen baititu, ezerk baino hobeto, IIgarren Errepublikaren kontrako matxinadaren ezaugarriak eta iturburuak.\nBestetik Borboiar erregimenaren zapalkuntzaren zutabeak ziren Armadaren, Elizaren eta Jabeen pribilegioak bermatzen zituzten erakunde eta egiturak, modu biolentoan erantzun zieten haien nagusitasuna arriskuan jartzen zuten elementu berriei. Haien botere estatusen sakon sakonetik, oso arriskutsu bezala hartu zituzten egoera, talde, balio, eskari berriak, eta gorrotoz beteta ezabatzeko mobilizatu ziren. Lehen momentutik agerikoa izan zen matxinatuen asmoa, arlo sozial, kultural, politiko eta ideologikotan areriotzat hartzen zituzten haien garbiketa zela. Matxinada gerra bihurtu eta garaipenaren ondoren, frankismoak erregimenaren nagusitasuna behin betiko bermatzeko ezarri zituen garbiketa sozial, politiko eta ideologiko masiboak dimentsio orokorrak, totalak eduki zuten. Eta handik eratorritakoak, benetako eraldaketa politikorik egon ez zelako, diktadorearen azken urteetan forjatutako Erreforma eta Transizioaren, 1978ko erregimenaren, oinarri eta sustraietan ezarri ziren, desberdintasun sozial sakonak bermatzeko eta nazioen zapalkuntzaren arauak eta erakundeak inposatzeko, talde frankista nagusien mesederako. Zelan ahaztu prozesu hori, gaur eguneko Euskal Herriko, Kataluniako eta Espaniako gertakizun politikoak ikusten ditugunean?\nZelan ahaztu Guernica Espaniara eroatea Transizio horren legitimazio osagarri garrantzitsua izan zela, eta espainiar agintariek hórrela ulertu zuten eta ulertzen dutela? Carmen Calvok, orduan Zapateroren Gobernuaren Kultura Ministroak, gure herrian, 2007an, Picassoren margoari buruzko antolatutako erakusketaren katalagoan zioen bezala:\n1981. Casón del Buen Retiro.\nAitzitik, guretzako Guernica hori baino askoz gehiago da. Guretzako Gernika-Lumo, gure herriaren esan nahi sinbolikoaren ezaugarriak askoz haratago doaz. Gure historiaren gure Memoriaren guneetako bat da Gernika-Lumo, elkartasunaren bidez, mundura zabaldu nahi duguna, mundua gurera ere ekarriz.\nWeb orrialde honekin, mundutik zehar beste batzuekin topatzea, hausnartzea eta elkarlanean aritzea nahi dugu, baina ez oinarri barik. Gernika Bakearen eta Kulturaren herria izan behar bada, gizakiontzat eta herrientzat Justiziaren, Egiaren eta Askatasunaren edukiekin eraiki behar dalako da. Guernica Gernikara aldarrikapenaren zergaitia eta berezko esan nahia azaldu eta zabaldu eta ondorioz Zapalkuntzaren, Militarismoaren, Faxismoaren munstroei aurre egiteko tresna bat sortu nahi izan dugu. Ez dugu dudarik Guernica gure artean askatasun tresna eraginkorra litzatekela.\nArteari buruz 1945ko elkarrizketa batean, Picassok berak esandakoa gogoratu nahi genuke, amaitzeko, Guernica Gernikara gure aldarrikapenerekin, gure ideiekin bat datorrelako, borroka politiko progresista eta ekintzailearen beharra inoiz baino beharrezkoa dalako:\n“Zer uste duzu dela artista bat? Margolaria bada begiak besterik ez dituen inozoa, edo belarriak, musikaria bada, edo bihotzaren ganbera bakoitzean lira bat poeta bada, edo giharrak bakarrik boxeolaria bada? Ez, izaki politikoa da, munduan gertatzen diren gauza lazgarrien, sutusen edo miresgarrien berri duena, bere buruari horien irudiaren arabera forma ematen diona. Nola izan daiteke beste pertsonekiko interesik ez izatea, eta euren bizitzak modu hotz horretan alde batera uztea? Ez, margolariak ez dira etxeak apaintzeko eginak. Gerra instrumentu bat dira”.


Bilbao Kirolak-ek ez du garbitzaileen atsedena errespetatzen | LAB SINDIKATUA\nZerbitzu Pribatuak Garbiketa Bilbao Kirolak-ek ez du garbitzaileen atsedena errespetatzen\nBilbao Kirolak-ek ez du garbitzaileen atsedena errespetatzen\nLAB, CCOO, ELA eta ESK sindikatuok antolatutako mobilizazioetatik lehena bihar asteartea, azaroaren 5ean, izango da, 12:15ean, Bilbao Kirolak-en bulegoen aurrean.\nLangileen Estatutuak langile orok astean 48 ordu jarraian atseden hartzeko eskubidea duela jasotzen du. Hala ere, Bilbao Kirolakek azpikontratatuta duen garbiketa-enpresako (Zaintzen) langileei eskubide hau ukatu egin zaie; izan ere, kasu batzuetan 20 urte daramatzate igandeetan bakarrik libratzen.\nNahiz eta azpimarragarriak izan Batzordeak enpresarekin akordio bat lortzeko egin dituen ahaleginak, asteko atsedena bermatzerako orduan ahalik eta gainkostu txikiena sortzeko, Zaintzen enpresak, Bilbao Kirolakekin bat eginez, uko egin dio akordio bat lortzeari eta eskubide hori gauzatzeari, eta, horrela, langileak behartu ditu asteko lanaldi amaigabeak egitera, horrek osasunean dakartzan arriskuekin.\nEgoera horrekin nazkatuta, mobilizazioak hastea erabaki dugu. Lehenengoa datorren asteartean, azaroaren 5ean, izango da, 12: 15ean, Bilboko Nafarroa kalean, Bilbao Kirolaken bulegoen aurrean, eta mobilizazioak akordioa lortzearekin batera baino ez dira amaituko.\nEz dugu ezezko erantzunik onartuko. Gure bizitzek, gure atsedenak zuen gainkostuak baino gehiago balio dute.\nASTEKO ATSEDENALDIA ESKUBIDE BAT DA, BILBAO KIROLAK/ZAINTZEN EXPLOTAZIORIK EZ!


Argitalpenak – Fulcrum\nGAINDITZEA ETA ERRESILIENTZIA\nItzuli gara! Web berria, barne-antolaketa berriarekin eta aurrera egiteko gogo berrituekin itzuliko gara. Oso une zailak bizi izan ditugu azken urteotan, eta mundu mailako pandemia baten erdian agertu gara berriro, hor ez da ezer. Inoiz baino gehiago, gure zerbitzu-kredentzialak aurkezten ditugu: hobetzeko grina eta ezin-hondatuzko erresilientzia. Gure bezero, lankide eta lagun guztiei jakinarazi nahi diegu […]\nLAGUNTZA-GAILU SENTSORIZATUEN I+G GARAPENA\n2020an amaitu genuen zubietan laguntzeko gailuak kontrolatzeko sistema automatikoaren ikerketa eta garapen-proiektua, Tecaplas eta Tecnalia bazkideekin batera. Sentsore txertatuak dituen neopreno zundatu tradizional batez osatutako produktu berri bat sortzea izan da proiektuaren helburua, haren bizitza erabilgarri osoko portaera zehazteko. Proiektuaren berritasun nagusia, kasu honetan mundu mailako berritasuna (Bilbokoak gara eta nabaritu behar da), Buckypaper material […]\nTUNELAK IKUSKATZEKO PLATAFORMA BATEN GARAPENA (I+G)\nBigarren urtez, 3D scanning digitalizazio-teknologietan oinarritutako Errepide-tunelen urrutiko ikuskapen optimizatua proiektua lantzen jarraitu dugu, gure bazkide Tecnaliarekin batera. Merkatutik oso gertu dagoen I+G proiektu bat da, eta zerbitzu berri bat eskaintzen du, arazo askorekin aplikatzen ari den zerbitzu berri bat eskaintzen duena, ez dugu ukatuko, baina emaitza praktiko handiekin. Proiektuaren mugarri nagusiak hauek dira: digitalizazioa, […]\nTUNELEN DIGITALIZAZIOA, TUNEL 4.0 PROIEKTUA\nFULCRUM-en azpiegiturak modernizatzeko eta, zehazki, tunelak digitalizatzeko estrategiaren barruan, Bizkaiko Foru Aldundiak Tunel 4.0 proiektua babesten du, estreinatu berri den Bide Azpiegituretan Berrikuntza Sustatzeko 2020 programaren bidez. Ekimenak hainbat teknologia biltzen ditu, hala nola tunelak eskaneatzea, mugikortasun-aplikazioak garatzea, errealitate birtuala, etab. Helburu nagusia da errepideetako tunelak ikuskatu eta mantentzeko lanak modernizatzea eta hobetzea. Hunkituta gaude […]\nPASABIDEEN ALDAKETA TRAPAGARANEN\nTrapagaranen Granada ibaiaren pasabideak ordezteko obra hasi da. Viconsa enpresak egingo ditu. Lan honetan FULCRUM da proiektuaren egilea, baita Udalarentzako obra-zuzendaritza ere. Herritarrek asko espero dute obra hau egitea, eta egurrezko pasabideen ordez Corten altzairuzko pasabide metalikoak jartzean datza. Zoru irristagaitzak eta eskudeletan txertatutako led argiak dituztenak. Egitura mota hau aukeratu da, gaur egungoek izan […]\nMETROPOLIKO HEGOALDEKO SAIHESBIDEKO AURRERAPENAK\nBilboko Metropoliko Hegoaldeko Saihesbideak beste mugarri bat betetzen du Seberetxeko tunel baten kalearekin, Bolintxu Haranarekin lotzen dena. Metropoliko Hegoaldeko Saihesbidea AP-68-arekin lotzen duten 4 tuneletatik lehena da. Egunero, Bizkaiko lan enblematiko horretan aurrera egiten da, eta FULCRUM INTERBIAK-en Obra Zuzendaritzako Laguntzaren parte da. Atzokoa egun berezia izan zen hori posible egiten duten guztientzat, mugarri esanguratsu […]


Bizikletak, golf piloten kontra - Nafarroako Hitza Bizikletak, golf piloten kontra – Nafarroako Hitza\nBizikletak, golf piloten kontra\n2020, uztailak 17 Albisteak, gaiak, Gizartea, Ingurunea, nafarroa 284\nBertze urrats bat egin dute Palacio de Arozteguia SL enpresako arduradunek, Lekarozko izen bereko proiektua garatzeko bidean: bederatzi zuloko golf zelaia egiteko obra baimena jaso dute, ekainean, eta, ondorioz, makinak lanean hasten ahal dira nahi dutenean. Proiektuaren kontrako herritarrek ere segitzen dute beren bidean urratsak egiten, eta, bihar, Elizondon emanen dute hurrengo pausoa: bizikleta martxa eginen dute, Aroztegikoaren gisako egitasmoak baimentzen dituen sistema osoa salatzeko.\nIzterpeko Matxinada izeneko kolektiboak antolatu du biharko protesta, eta Aroztegia eta gero zer? plataformako kideek babestu dute. “Energia Ona izeneko batzorde bat sortu dute Baztanen, eta hilean behin egiten dituzte klima aldaketaren aurkako bizikleta martxak. Uztailekoa Aroztegiko proiektuaren aurka egitea proposatu ziguten, eta elkarlanean ari gara”, azaldu du Aroztegia eta gero zer? plataformako kide Jon Elizetxek. Elizondoko plazan hasiko da biharko protesta, 12:00etan.\nElizetxek argi utzi nahi izan du Palacio de Arozteguia enpresak jasotako obra baimenak ez duela erran nahi proiektu horren aurka egiteko bidea amaitu denik. Izan ere, Baztango Udalak baimena eman bertze aukerarik ez zuen. “Proiektua udalez gaindiko eragina duen plan gisa kudeatu dutenez, udalak ezin zuen ukatu”, azaldu du Elizetxek.\nEH Bilduren esku da Baztango alkatetza, eta koalizioak proiektuaren aurka egin du, hasieratik. Udalak golf zelaia egiteko obra baimena eman eta gero, ohar batean zehaztu du Baztango EH Bilduk lanak baimentzea “araututako ekintza administratibo bat” dela: “Proiektuak hirigintzako arauak betetzen baditu, obra baimena ezin zaio ukatu. Hori da oraingoan gertatu dena”, azaldu du koalizioak.\nGolf zelaia egiteko baimena eman izanak ez dio proiektu osoari eragiten. Elizetxek nabarmendu du, hain zuzen ere, Aroztegiko egitasmoarekin lotutako hainbat auzi epaileen esku direla, oraindik ere. “Aroztegiko baselizaren jabetza da argitzeko dauden aferetako bat”, erran du plataformako kideak. Enpresak proiektuaren barruan sartu zuen baseliza, baina Baztango Udalak helegitea aurkeztu zuen horren aurka, Lekarozko herritarren izenean. Lehen sententzia batean, epaileek erran dute ez dagoela argi baseliza norena den.\nBada gehiago: urbanizazio plana auzitan jarri du LAB sindikatuak, kontratuen legea betetzen ez duelakoan. Vianako Printzea erakundeak, berriz, proiektuko hotelaren aurkako txostena egin du. “Hori guztia ezin dugu ahaztu; proiektuaren aurka lanean jarraitu behar dugu”, nabarmendu du Jon Elizetxek.\nGolf zelaia egiteko lanak “berehala” hasten ahal dituztela argi du, dena den, eta horrek kezkatzen duela erran du: “Ekintza burutuen politika baliatuko ote duten beldur gara”. Aroztegiko proiektuan 228 etxebizitza, spa bainuetxe bat eta luxuzko jatetxe bat egiteko asmo ere bada, hotelaz eta golf zelaiaz gain.\nLekarozko Aroztegiko proiektuaren inguruan piztu da bertze polemikarik, egunotan. Izan ere, Baztango Geroa Baik salatu du udalak ordaindu izana Garbiñe Elizegi alkate ohiaren aurkako epaiketako gastuak.\nEnpresak bere proiektua aurkeztu eta gero, “kolpez aberasteko egitasmotzat” jo zuen orduko alkate Garbiñe Elizegik. Palacio de Arozteguia SL enpresak, ondorioz, salatu egin zuen. Espainiako Auzitegi Gorenak Elizegiren alde egin du —Nafarroako Auzitegiaren ebazpena berretsiz—, eta ekainaren 25eko osoko bilkuran, prozesuak eragindako gastuak ordaintzea onartu zuen Baztango Udalak. Geroa Baiko kideen ustez, baina, adierazpen horiek herritar gisa egin zituen Elizaldek, eta ez alkate gisa.\nBaztango EH Bilduk berretsi egin du, berriki, Aroztegikoa “enpresa kolpez aberasteko” proiektu bat dela, eta salatu du udalez gaindiko eragina duen plan gisa kudeatu izana, horrek aukera eman duelako “Baztango Udalaren eskumenen gainetik” aritzeko. Bihar, herritarrek eginen dute protesta.\nArgazkia: Iñigo Uriz / Foku\n« “Mukizapi baten gisa hartu gaituzte: erabili eta gero, bota”\nEuskarak uda blaitu dezan »


Goyaren hiru erretratu erbestetik Bizkaira bueltan - bizkaie.biz\nGoyaren hiru erretratu erbestetik Bizkaira bueltan\nDabi Piedra\t2019-04-26 13:27 Kulturea\nAdan de Yarza familiaren koadroak lehenengo aldiz erakutsiko deutsiez publiko guztiari.\nUnai Rementeria, Bibiñe Belausteguigoitia eta Miguel Zugaza, koadroetako biren aurrean | Ikusi handiago | Argazki originala\n1780ko hamarkadan Francisco de Goya pintore ezagunak marraztu zituanetik, ibilera gorabeheratsua izan dabe Bilboko Arte Eder Museoak ikusgai ipinitako hiru koadroek. Berez, Adan de Yarza Bizkaiko handiki familiako hiru kideri egindako erretratuak dira, XVIII. mendeko Madrilgo Korteko beste kide askori egindakoen modukoak. Baina azken ehun urteotan koadroak hara eta hona ibili dira, gerrak, erbestea eta abar tarteko.\nZaharbarritze sakon baten ostean, Bilboko Museoko W aretoan esegi ditue hiru obrak. Erakusketearen aurkezpenean, Bibiñe Belaustegigoitia Sokorriko markesaren alargun eta koadroen jaubea egon da, Unai Rementeria Bizkaiko Ahaldun Nagusiagaz eta Miguel Zugaza Arte Eder Museoko zuzendariagaz batera. Artelanak barritzen eta aztertzen ibili diran adituak be han egon dira. Ekitaldian azpimarratu dabenez, balio handiko ondasun honeek berreskuratu eta jentaurrean ipini izana lorpen bikaina da.\nAdan de Yarza familiaren jaubetza pribaduko hiru koadroon lehenengo aitamen ezagunak 1916 eta 1917koak dira, Aureliano Beruete Moret adituaren liburuetako baten agertu ziran. Baina 1936an, Gerra Zibilaren frontea Lekeitio aldera heldu zanean, Adan de Yarzatarrek Zubietako jauregitik Bilbora iges egin eben. Lekeitioko kanpoaldean, Ispasterko lurretan, dagoan jauregi hori biltegi militar izateko errekisau eben.\nBehin Bilbon, Eusko Jaurlaritzeak beste ondasun askogaz batera itsasoz Arroxelara eroateko gorde zituan hiru koadroak, egurrezko kutxa baten. Holan, erbesteko bide luzea hasi eben artelanek, lehenengo Jaurlaritzearen Parisko egoitzan eta, ondoren, Adan de Yarzatarren erbesteko etxean. Oraintsu agertu dira koadroak, Jaurlaritzeak 1937an egindako egurrezko kutxa haretan, eta Adan de Yarzatarren oinordekoek Bilboko Arte Eder Museoari laga deutsez.\nKoadroen ibilbidea interesgarria da, baina ikaragarria be bai, gerrako gorabeherei lotuta, azaldu dau Javier Muñoz EHUko Artearen Historiako irakasleak. Gerran eta erbestean artelanek izan eben ibilbidearen inguruko azterlana egin dau Muñozek, Arte Eder Museoak eskatuta. Gogoratu dauenez, gerreak aurrera egin ahala, Jaurlaritzeak artelan ugari eroan zituan Bilbora Eibartik, Elgetatik, Markinatik... baina gerrea Bilbora be heldu zan eta horrek behartu eban erbesteratzea.\nMuñozen arabera, 1937ko Parisko Nazinoarteko Erakusketan Espainiako Errepublikearen pabilioian koadroak erakustea zan asmoa, baina azkenean ez eben holakorik egin. 1938ko urtarrilean bueltau ziran Adan de Yarzatarren eskuetara, honeek erbestean finkatu ziranean. Familiak luzaroan gorde ditu ohe azpian, senideren batek sarritan egin dau lo Goyaren hiru koadro honeen ganean, zehaztu dau Muñozek.\nBizkaira bueltan, Bilboko Arte Eder Museoa izango da hiru koadroen etxe barria. Antonio Adan de Yarza, María Ramona de Barbachano eta Bernarda Taviraren erretratu bana dira, 1787-88 inguruan eginak, olioa mihise ganean. 1937tik gaur egunera arte koadroak babestu dituan egurrezko kutxea be ipini dabe erakusketan, gerra sasoiko hainbat agiri eta prentsa-errekortegaz batera.\nFamiliaren eskuzabaltasunari esker, danok dogu koadro honeek ikusi eta euren historia ezagutzeko aukerea, nabarmendu dau Javier Muñozek. Obrei jazotakoak laburbatzen dau, azken baten, herritarrek gerran sufridutakoa.\nKutxa horretan egon dira koadroak luzaroan gordeta


Zartaginak astinduz, karnabalak iragarriko dituzte bihar kaldereroek - Uztarria (Azpeitia)\n2020ko ots. 14a, 09:10\nIazko kaldereroen irudi bat. Ikusi haundiago | Argazki originala\nGero eta gertuago daude karnabalak, eta jai horiek iragarriko dituzte bihar, zapatua, kaldereroek. 19:00etan abiatuko dira kaldereroak Arana kaletik, eta herriko kaleetan barrena ibiliko dira zartaginak astintzen eta kantuan. Bustinzuriko Errebala, Artzubiko etorbidea, San Martin egoitza, Artzubiko etorbidea, Goikokale, plaza, Enparan kalea, Erdikalea, Elizkalea eta Donejakue kalea zeharkatuko dituzte kaldereroek, eta plazan amaituko dute ibilbidea.\nAlde Zaharrean barrena, Konpontzaileak eta Hungariar kaldereroen konpartsa abestiak kantatuko dituzte, eta partaide guztiak plazan elkartzen direnean, Trapu zaharrak eta Hungariako kaldereroak lanean kantuak abestuko dituzte. Udal Musika Bandak zuzenean joko ditu pieza horiek plazan.


iPhone App erruleta Real Money Pocket Fruity £ 10 + £ 200 FREE!\niPhone App erruleta Real Money artikuluak By Casino King James St. John Jnr. Strictly Slot eta Casinos for.\nPoltsikoan Fruity erregistratu & Hasi Games Playing mugimenduan! Gordailua dugu £ 10 Your Account On Saiatu gure Games!\nMobile erruleta baita online erruleta eboluzionatzen eta hau da gehien superior kalitate casino jokoak jarriz, Bere Internet jolas jendetza. Orain duzu okertu edo mugitu gurpila spin edo baloia bota, Zure gogoko mugikorren erruleta play zure iPhone eta iPad gailu batetik. Talde iPhone App erruleta Real Money cash big jolastu zure mugikorrean iOS telefonoa.\nAsko dira Mobile Apps erruleta jokoa merkatuan egiten diren eta esklusiboki diseinatutako Smartphones iOS sistema eragilea. Aplikazio hauetan egin dira ondoen egokitzen zure bizimodua, play borondate edonondik ahal izateko. Punta-puntako HD ezaugarri grafiko eta ukipen-pantaila teknologia aurreratu eskaintza, aplikazioak eskaintzen azken mobile erruleta jokoa esperientzia.\nmobile roulette esleitu onena tablet app, urteko berrikuntza eta onena mobile casino produktu ere 2013, onena aplikazioak 2012, 20 onena iPhone apps Guardian eta goi arabera 25 Asteko apps Stuff.com arabera.\nroller Casino – Real Money iPhone App Erruleta\nEuropako indartsua casino software garatzaileek gehien bat-k garatua, Paddy Power Online Limited, iPhone App erruleta erosi ahal izango dira eta Apple iTunes dendan deskargatu. Roller Casino azken casino erruleta iPhone App benetako dirua play da xede ditu esklusiboki iPhone eta iPad telefonoetan. Zuk ere erraz www.rollercasino.com nabigatu zure iPhone nabigatzailetik mobile casino software deskargatu.\nJokoak eta Compatibility: mobile erruleta batera baino gehiago play dezakezu 20 mobile casino Blackjack bezala jokoak, Slot, Video Poker Texas Hold'em edo dirua benetako. Lehenengo proba dezakezu jokoa 'Praktika modua' at eta gero, joan den cash benetako play. Roller Casino App iOS batera Gailu guztiak bateragarriak 6 edo gainetik, eta iPad mantenduz diseinatu 2 eta bertsio berriagoak, iPhone 3GS eta bertsio berriago eta 3. belaunaldiko guztientzat iPod touch edo gainetik.\nPlay iPhone App erruleta Real Money Pocket Fruity Register for Free at & Talde £ 10 + £ 200 Gordailua Bonus Match!\nPromozioak: Roller Casino erruleta zale guztiak eskaintzen ditu, mobile roulette real cash eskua saiatzeko 5 £ lehen apustua batekin berehalako £ 10 eskaintza free batekin. Era berean, ez eder ongietorri bonus da 100% datoz bat sortu bonus sortu £ 250 lehenengo gordailua. With gehiago zirraragarria egungo promozio eta hobariak Roller Casino App gehien xurgatzeko eta erabiltzeko mobile erruleta benetako dirua ematen du.\nRoller Casino download, erregistro eta gordailuei transferentzia - prozesu horietako bakoitzean hartzen nekez 5 osatzeko minutu. Badira erregular hobariak eta ireki elektronikoz bezalako sari interesgarri, free chips, eta Gora Roller Casino liderra batzordeak eskudirutan sari eskaintzak eskuratu.\nordainketak: dirua erruleta joko batetik On, gordailuak eta bajak bezalako fidagarria ordainketa moduak egiten dira - PayPal, Visa Electron, Visa Txartela, Master Card, etc. Terminoak eta App-baldintzak, mobile erruleta nola jolastu modurik eskubidea aplikazioa erabiliz ere on hobeto ulertzeko lagungarri.\nBezeroaren arreta: Roller Casino sari bat bezeroari laguntza zerbitzuak irabazi ditu, duten laguntza ekartzen Kopako erlojua eta zalantzak eta arazoak konpontzen email bidez, berriketan eta telefono deiak.\nEra berean, check out dezakezu sakelako roulette Paddy Power Vegas aplikazioa bezalako apps www.paddypower.com dituzten, Sky Vegas www.skyvegas.com batera aplikazioa, William Hill Casino www.williamhill.com eta askoz gehiago mobile erruleta benetako dirua jokoak jolasteko aukera eskaintzen duten aplikazioa. Just arakatzeko edo eskuineko casino gune edo kidea guneak bertatik partidak eskuratu ahal izango duzu nabigatu. Beraz,, spin bat hartu - jolastu eta benetako cash irabazteko zure iPhone Mobile App erruleta gaur ekin!


Mondarrain - Wikipedia, entziklopedia askea.\nKantonamendu Ezpeletako kantonamendua\nFrantziako udalerri Ezpeleta\nOhiko abiapuntuak Ainhoa (2 ord. 30 min.), Haranea (2 ord.), Ezpeleta (2 ord.), Legarre (1 ord. 15 min.), Itsasu (2 ord. 30 min.) eta Laxia (2 ord.) dira.\nArtikulu hau mendiari buruzkoa da; beste esanahietarako, ikus «Arranomendi».\nMondarrain edo Arranomendi Lapurdin dagoen mendia da. Ezpeletaren hegoaldean eta Itsasuren hego-mendebaldean kokatzen da.\nEz da garaiera handiko edo laztasun handiko mendia. Beharbada nolabaiteko igoera gogor bakarra Laxia auzotik abiatzen dena da. Bere gailurra konglomeratuzko haitz ugariz osatuta dago eta bulder eskaladan jarduteko aproposa da.\nItsasu udalerria eta Mondarrain mendiaren arteko ibilbidea.\n↑ EODAk izen biak onartzen ditu\nMondarrain "Euskal Mendiak" webgunean\nAinhoako geografia (Lapurdi)


ZERBITZU PRIBATUETAKO SARTZE PRENTSAURREKOA\nLarrungo tren ttikiko langileen garaipena, Castoramako LABeko 4 kide biktima gisa deituak deklaratzera Baionako auzitegi korekzionalean, Kutxabanken erabakia (Frantzia eta Ipar Euskal herriko bulegoak hetsi eta 23 langileak kanporatu), hona aipatuak izan diren zonbait gai. Urteko perspektibetan, bertako negoziazio eremu baten aldarrikapena ere aipatu du LABek, bere kanpaina desberdinetan zabalduko duen aldarrikapena. irakurri\nUrriak 10, pribatu publiko, denok grebara !\nAsteartean, mobilizazio eta borroka eguna da ! Denok batera lortzera goaz !! Denok batera goizeko 10.30tan baionako geltokian elkar ikusten dugu ! irakurri\nDelegatuen batzarra Donostian ! Ongi etorri Rafa !\nRafa, Ainhoa, Garbine, Nazioarteko ordezkaritza zabala, Delegatuak... irakurri\nLAB eko delegazio batekin eztabaidatu ondotik, EPSAko zuzendaritzak (Larrungo tren ttikia kudeatzen duen enpresa) onartu du besteak beste, euskara integratzea hizkuntz prima eskuratzeko eskubidea ematen duten hizkuntzen zerrendan. Larrungo langileen garaipen polita! irakurri\nPixkanaka pixkanaka berria ofizialatu da eta orain gaia plazan da: Kutxabankek erabaki du Ipar Euskal Herrian dituen bulegoak zerratzea eta 23 langileak kanporatzea. LAB sindikatuak lotsagarria den erabaki hau salatzea erabaki du heldu diren egunetan. irakurri\nUrriak 27an, elkartasun soziala eraikitzera goaz\n19an, greban izango gara eta borrokan !! 27an elkartasun sozial berri bat sortzera goaz ! irakurri\nEta orain? Eraiki behar ditugu greba orokor baten baldintzak!\nLAB sindikatuaren mezua argia izan da 21eko mobilizazio egunean: indar harreman bat sortu behar dugu. Aspalditik badakigu egun bateko mobilizazioek ez dituztela gauzak aldatuko, eraiki behar dugu greba orokor bat! LAB sindikatuak alternatiba bat proposatzen du. Gutun bat igorriko dugu hautetsiei Euskal Herri eremuaren mailako proposamenak ezagutarazteko. Bertako komisione paritario baten proposamena egiten dugu! irakurri\nBasakeri matxistari ez! Melodie gehiagorik ez! LABek bat egiten du ostiraleko elkarretaratze deiarekin.\nElkarretaratze bat antolatua da ostiral arrats hontan 19etan Arruntzako plazan, Uztaritzen, Melodieren erahilketa basa salatzeko. LAB sindikatuak bat egiten du dei honekin. irakurri\nLAB sindikatuak traktak zabaldu ditu 21eko mobilizazio egunera deitzeko\nAstearte goiz hontan, LABeko militante batzu Hendaia Urruna zonaldeko lantegi handienen aintzinean banatu dira, Sokoa, EPTA (lehengo Bonnet Nevé), Signature lantegien aintzinean, 21eko mobilizazio egunerako dei trakta zabaltzeko. irakurri


UDARAKO EUSKAL HERRIKO JUNIOR-ABSOLUTUEN TXAPELKETA\nPublicado por Buruntzaldea IKT julio 03, 2015\n3 URRE, 3 ZILAR eta 5 BRONTZE, ESPAINIAKO TXAPELKETARAKO GUTXIENEKO BERRI BAT, 14 TALDEKO ERREKOR BERRI ETA 14 MARKA PERTSONAL Gasteizen\nGure junior eta absolutuak bikain ibili dira pasatako asteburuan Gasteizen ospatutako Euskal Herriko Txapelketan. Domina ugari eta marka ederrak egitea lortu dute gure gazteek beste behin ere maila bikaina dutela erakutsiz.\nAsteburua benetan gogorra izan bada ere ( jardunaldi oso luzeak eta bero ikaragarria igerilekuan), gure igerilariek ondo moldatzen jakin dute. Guztira 10 igerilari izan ditugu Gasteizen, Nahia Zudaire igeriketa egokituan eta gainontzeko 9ak junior-absolutuen txapelketan lehian.\nDominei dagokionez, Iñigo Ibarburuk hiru urre eskuratu zituen, horietatik bi 100 tximeleta frogan (bata junior kategorian eta bestea absolutu mailan), eta bestea 50 tximeleta frogako junior kategorian. Lortu zituen bi brontzeetatik bat azken froga hontan izan zen baina absolutu mailan. Azken brontze bat ere eskuratzea lortu zuen Iñigok, junior kategoriako 50 libre frogan hirugarren sailkatuz.\nHaitz Mitxelenak gure taldekideeek eskuratutako zilar bakarra lortu zuen. zilar hau 200 tximeleta frogan izan zen, eta bertan Haitz bigarren sailkatu zen absolutu mailan.\nDomina eskuratzen hirugarren taldekidea Mikel Esnal izan zen. Esnalek brontzea eskuratu zuen absolutu mailako 100 libre frogan.\nIgeriketa egokituan, Nahia Zudaire ere bikain aritu zen eta domina uzta handia ekarri zuen. Nahiak bi zilar eta 2 brontze eskuratu zituen. Lehenak 50 libre eta 50 bizkar frogetan eta bigarrenak 200 libre eta 100 libre frogetan.\nDominarik eskuratu ez bazuen ere Naiara Lizaso bikain aritu zen, behin eta berriro 50 libreko Espainiako gutxienekoa egin asmoz. Saiakera berri bat egiten zuen bakoitzean gehiago gerturatzen zen baina ehunekoak ehuneko, bostera geratu zen azkenean.\n29''10, 28''92, 28''77 eta 28''70 izan ziren Naiararen saiakerak, 50 bakoitzean aurrekoan burututako akatsak bikain zuzenduz aritu zen baina azkenean ezin 28''65eko marka erdietsi. Hala ere marka pertsonal bikaina eta taldeko absolutu mailako errekor berria. Zorionak Naiara!\nItsaso Tolosak ere marka bikaina eskuratu zuen azken jarduinaldiko azken froga zen 50 tximeletan. Txapelketan zehar bizkar estiloko frogetako markak hobetzerik izan ez bazuen ere, azken froga hontan Espainiako txapelketarako gutxienekoa, marka pertsonal berria eta taldeko absolutu mailako errekorak eskuratu zituen 29''96 eginez. Izugarria!\nJone Vazquez-ek 800 libreko marka pertsonala eta taldeko errekorra 10'32''65ean utzi zuen absolutu mailan eta froga berean Janire Berasartek 10'53''70ean 15 urtekoa. Janirek 200 libreko marka pertsonala ere egin zuen 2'32''37 markarekin. Jonek, paseetan, 400, 200 eta 100 libreko igerileku luzeko marka pertsonalak ere hobetzea lortu zuen.\nMikel Sotok igeri egindako guztia hobetu eta taldeko errekor bihurtu zuen, froga ederrena 200 bular izanik. Froga hontan Sotok 2'45''81 egin zuen aurreko marka pertsonala ia 15 segundutan hobetuz eta benetan bikain igeri eginez. 100 bular frogako marka pertsonala ere egin zuen (1'17''34) eta baita 50 bular frogakoa ere (34''94).\nHaitz Mitxelenak zilarra eskuratzeaz gain 400 estiloetan marka pertsonala eta taldeko errekorra lortu zituen 5'15''34 eginez. Hala ere tximletako hiru frogertan azken bi urteetako maila onenean aritu zen bere marka pertsonalak ehunekoetara berdinduz eta sasoi on baten erakustaldia emanez. Datorren denboraldian aurtengo bidetik jarraituko dugu eta marka horiek hobetzerik dugun.\nAzkenik, Mikel Esnalek, inoiz baino azkarrago, inoiz baino indartsuago, baina ezin izan zuen 50 libreko marka hautsi eta Espainiako Txapelketarako gutxienekoa lortu. Hala ere 100 libren brontzea izan zen eta lehian gauzak horren ondo atera ez bazitzaizkion ere (txapelketak berak eta egoerak ere ez zuen askorik lagundu), beti bezain gogotsu aritu zen, taldekideentzat bakarrik ez, igerilekuko gazte gehienentzat bertan zeuden eredu garbietako bat izanik. Aupa hi!\nGauzak honela, nagusiek amaitu dute euren udarako EH-ko txapelketa. Asteburu hontan infantilen txanda izango da, Galdakaoko Urreta kiroldegian. Ea nagusien mailari eusterik baduten. Aupa gaztiak!!\nLehiaketa osoa zuzenean ikusteko aukera izan zen streaming bidez eta hemendik, euskeraren presentzia eskasa izan bazen ere, benetan maila altuko emanaldiak eskeini zizkigutela esan beharra dago eta alde horretatik zorionak eta eskerrak eman behar dizkiegu antolatzaileei, igeriketari, emanaldi honekin emandako bultzadagatik. Aupa Zuek!!\nFROGA GUZTIAK HEMEN


Amaiur Mendi Taldea: February 2012\nGoñiko borda zaharrak TREKUREN puntan.\nTREKU (1265 m). Andia mendizerran, Goñi herritik.\nIrteeraren data: 2012-03-4; 9etan ikastolako atari nagusian\nGoñi herritik pistatik Sanmigel ermitara eta bertatik ibilbide zirkularra\nIbilbide erreza; gutxi gorabehera 8 km-ko distantzia eta 300 metroko desnibela.\nGoñi herrian elizaren paretik pasatzen den pista hartuko dugu, ahal bada, kotxez ermitaraino igotzeko. Bertan kotxeak aparkatu eta pagadia zeharkatuz altuera irabaziko dugu. Treku lepora iristean belardi eta harrien artean tontorrerako azken malda igoko dugu.\nIkuspegi eder eta zabaleko tontorra dugu: Andia mendizerra, Iruñerria eta atzean Pirinioak...\nJeitsiera borda zaharretatik eginen dugu, garai bateko abeltzantza ugariaren aztarnak.\nIbilbidea erreza da, igoera 300-350 metrokoa eta distantzia zortzi kilometrokoa da, gutxi gorabehera.\nEguraldiaren iragarpenak ez dira txarrak.\nBazkaltzera Iruñera itzuliko gara; aukeran norberak bere janariarekin elkarteren batean bil gaitezke.\nANIMA ZITEZTE! GOAZEN MENDIRA!\nIoar mendiko argazkiak (2012.02.12)\nOraingo honetan eguraldia lagun izan ez bada ere taldeko "beteranoak" eta Unai elurra zapalduz tontorrera igotzeko gai izan ziren\n2012(e)ko otsailaren 8(a), asteazkena\nYOAR MENDIRA IRTEERA\nZirkular honen bidez, datorren Igandean Yoar mendira egingo den irteeraren berri ematen dizuet. Yoar mendia Codes-eko mendikatean kokatzen da, Nafarroako mendebaldean, Arabarekin mugan. Ikastolarekin egiteko oso txango aproposa dela uste dut, oso egun ona pasatzeko aukera ematen duena.\nYoar mendiko igoera Santa Cruz de Campezo herritik hasten da. Bertara oso erraz da kotxez iristea, ez dago inongo arazorik, eta Iruñeatik ordu batera aurkitzen da gutxi gora behera. Behin bertara iristean, Codes-eko monastegira igo daiteke kotxez, bertatik mendia igotzen hasteko. Monastegian denetarik aurki daiteke, hala nola asadoreak, oso txoko egokia delarik mendia igo eta gero bertan bazkaltzeko edo haurrekin pixka bat jolasean egoteko.\nMendiari dagokionez, ez da batere zaila igotzea eta ez da oso luzea, familia giroan joateko oso aproposa eginez. Gainera paisaia polita da, baita mendia igotzeko bidea ere. Guztia bidexka bat da, nondik erraz igo daitekeen.\nHori kontutan hartuz, guztiak gonbidatzen zaituztet egun on bat pasatzera Yoar mendira egingo den irteeran. Bai familia giroa eta elkarrekiko harremana sustatzeko eta baita euskaran murgilduta momentu on eta atsegin bat pasatzeko ere. Larunbatean ikusiko garelakoan,


HEZKIDETZA | Ikertze\nIkertzen berdintasunezko gizarte bateranzko bidea egin nahi dugu; ez dadila genero-desberdintasunik egon eta errespetatu daitezela aniztasuna eta giza eskubideak. Horrexegatik hainbat urte daramatzagu HEZKIDETZA gaietan prestakuntza jasotzen eta ikuspegi horretatik egitasmoak gauzatzen.\nNormalean geure hezkidetza-programek iraupen luzea izaten dute. Programa behar bezala egiteko, gutxienez, bi ikasturte behar izaten ditugu.\nDeskribapena eta metodologia\nHauek dira prozesua osatzen duten faseak:\nHezkuntza-zentroaren hezkidetza-egoeraren azterketa: zentroaren egoera zein den eta zer behar dituen detektatzeko, hezkidetza-arloko esku hartze bat egin aurretik, zentroa ezagutu nahi izaten dugu; hezkuntza-komunitatea nolakoa den jakin (irakasleak, ikasleak, familiak eta pertsona langileak), eta haiek errealitateari buruz duten pertzepzioaren berri izan. Horretarako, ikasgelan, ordenagailu edo sakelako gailuen bidez, galdera-sorta batzuk diseinatzen eta egiten ditugu, “Eusko Jaurlaritzaren II. Hezkidetza Plana” oinarri hartuta, gurekin lan egiten duten pertsonek informazio hori zuzenean eman diezaguten.\nPertsona helduentzako galdetegiak ditugu (irakasleak, familiak, ikastetxeko langileak…), eta botoiean klik eginez ikus daitezke.\nL.H. 1 eta 2\nLehen Hezkuntzako lehen zikloko ikasleentzako galdera-sortak ditugu (LH 1. eta 2. maila), eta botoiean klik eginez ikus daitezke.\nD.B.H. eta Batxilergoa\nBigarren Hezkuntzako ikasleentzako galdetegiak ditugu (DBH eta Batxilergoa), eta botoiean klik eginez ikus daitezke.\nL.H. 3tik 6era\nLehen Hezkuntzako bigarren eta hirugarren zikloko ikasleentzako galdera-sortak ditugu (LH 3. eta 6. maila bitartekoentzat), eta botoiean klik eginez ikus daitezke.\nEgindako galdetegien azterketaren emaitzetan oinarritutako diagnostikoa, “Eusko jaurlaritzaren II. Hezkidetza Planaren” 8 oinarritan funtsatuta: galdetegi bidez bildutako datuen azterketa soziologikoa gai horietan aditua den kooperatiba txiki batekin batera egiten dugu, eta zentroari informazioa itzultzen diogu behatu duguna kontatzeko: ahulguneak, indarguneak eta hobekuntza-esparruak hezkidetzari dagokionez.\nEsku hartzea egiteko proposamena: modu parte-hartzailean, hezkuntza-komunitatea osatzen duten pertsona guztiekin bilduta, proposamen bat eratuko dugu hobetzea erabaki den esparruetan tailer eta prestakuntzen bidez esku hartzeko.\nArte- eta prestakuntza-tailerrak egin: detektatutako beharrei erantzuna emateko, landu beharreko gaiei buruzko tailerrak eskaini eta emango ditugu (lengoaia inklusiboa, tratu txarren prebentzioa, emakumeek jasaten duten indarkeriarekiko sentsibilizazioa, bizikidetza baketsua sustatzea, maskulinitate berriak sustatzea…). Tailer horiek eskola ordutan nahiz eskolaz kanpo eginda daitezke, zentroak erabakitzen duenaren arabera, eta hezkuntza-komunitate guztiari zuzentzen zaizkio. Beste tailer batzuekiko bereizgarria da, Ikertzen ohikoan den bezala, tresna gisa praktika artistikoa eta elkarrizketa filosofikoa erabiltzea.\nInformazio gehiago eskuratu nahi baduzu, jar zaitez gurekin harremanetan leiredemiguel@ikertze.net edo nuriafernandez@ikertze.net helbideetan.


kritiken hemeroteka » 1280 arima\n1280 arima / Jim Thompson (Xabier Olarra) / Elkar, 1986\nGizarte amerikarraren lizunkeri eta bortizkeria azaltzen digu “1280 arima” liburuak. XX. mende hasieran, Ipar Ameriketako herri nahiko ttipi batean hamaika abentura ezberdin agertzen zaizkigu, herriaren oinarria bertako sheriffa delarik. Honek bere grinak bete nahian, bere emazteaz gain herriko zenbait neska gazteekin ibiltzen da bere aginte erabatekoarekin mehatxatuz. Hortaz aparte, herriko gazteen aurkako jipoiak ez dira falta edota negoziante zikin batekin dituen diru kontua, beltzekin arazo larriak, urdangekin dituzten bezala eta abar.\nAzken finean, tira, gaurko telefilme ameriketan ikusten diren hainbeste eta hainbestetako historioak. Liburu honetan ordea, kategori askoz gehiagorekin kontatuta agertzen zaigu, eta batez ere idazle bikain baten lumatik aterata.\nJim Thompson Oklahomako indiar erreserba baten jaio zen. Idazle bikaina bazen, komunistatzat leporatu zuten eta bere lanak oso aprezio eta babes gutxi izan zituzten. Bere arrakasta falta ikusiz, azkenean, “1280 arima” liburua idatzi zuen falta zitzaion ospea biiatuz. Bere bizitza konfliktiboaren puntu asko ilun badaude, orokorki ez zaio ukatzen bere lanen kalitatea, Estatu Batuetan Europan baino ospetsuago izanik.


Berdintasunerako Foru Araua indarrean jarri da. Deia, Noticias de Bizkaia\n14 milioiREN AURREKONTUA\nBerdintasunerako Foru Araua indarrean jarri da\nBerdintasunerako Foru Araua indarrean jarri da. (BFA)\nHelburua benetako berdintasun efektiboaren alde egitea da\nBerdintasunerako politiketarako aurrekontua guztirakoaren %1 izango da. Berdintasuneko teknikari gehiago kontratatuko dira eta Berdintasunerako Bizkaiko Sarea eta Bizkaiko Emakumeek Parte Hartzeko Kontseilua sortuko dira.\nDeia - Sábado, 21 de Julio de 2018 - Actualizado a las 11:47h.\nBILBO. Uztailaren 13an Emakumeen eta Gizonen Berdintasunerako 4/2018 Foru Araua argitaratu zen. Beraz, Aldundiak eta Batzar Nagusiek bultzatutako arau hori indarrean dago dagoeneko.\nArau horren xedea benetako berdintasun efektiboaren alde egitea da, eta horretarako inbertsio publikoa gehituko da eta berdintasuneko teknikari gehiago kontratatuko dira.\nEmakumeen eta gizonen arteko berdintasunerako politiketarako partiden zenbatekoa Foru Aldundiak berak kudeatzen duen guztirako aurrekontuaren %1era iritsiko da. Hau da, orain baino bost milioi euro gehiago egongo dira honetarako, 14 milioi guztira.\nKontratazio berriei esker Aldundiko sailetan berdintasunean adituak diren funtzionarioak egongo dira, eta horrela zeharkakotasuna sustatuko da Aldundiaren politiketan eta inbertsioetan.\nGainera, foru arau horretan ezartzen da Berdintasunerako Bizkaiko Sarea sortuko dela, lankidetzan eta koordinatuta jardun ahal izan dezaten Foru Aldundiak, Bizkaiko udalek eta berdintasunaren arloko eskumenak dauzkaten udalerriaz gaindiko erakundeek. Horrekin batera Bizkaiko Emakumeek Parte Hartzeko Kontseilua ere sortuko da. Kontseilu horretan elkarte feministak, emakume elkarteak eta emakumeen eta gizonen arteko berdintasunaren alde lanean ari diren entitateak eta erakundeak bilduko dira.\nForu arau hau Aldundiak abiarazi eta prozesu zabal baten bidez Bizkaiko gizarte osoak parte hartu duen hainbat hiletako lanaren emaitza da.\nBerdintasunerako Foru Araua prestatzeko prozesuan gizarteko, elkarteetako eta alderdi politikoetako adituak eta Aldundiko eta beste erakunde batzuetako teknikariak aritu dira. Eta herritarrek inkesta ireki baten bidez hartu ahal izan dute parte.\nForu Arauan hainbat proposamen eta konpromiso ezartzen dira berdintasuna lortzeko. Proposamen eta konpromiso horiek Aldundiaren eskumenak ukitzen dituzte sail guztietan eta Aldundiaren menpeko entitate guztietan.\nForu arau honek argiro erakusten du nolako konpromisoa hartu duen Aldundiak berdintasunerako politiketan. Eta gainera balio sinbolikoa ere badauka, herritarrentzat berdintasunaren printzipioen defentsaren ikurra izango baita.\nBatzar Nagusietan onetsi aurretik Foru Arauari hainbat emendakin onuragarri erantsi zizkioten Bizkaiko alderdi politikoen ordezkariek.


Roussines (Indre) - Wikipedia, entziklopedia askea.\nCanton of Saint-Benoît-du-Sault (en)\n46° 28′ 07″ N, 1° 23′ 22″ E / 46.4686°N,1.3894°E / 46.4686; 1.3894Koordenatuak: 46° 28′ 07″ N, 1° 23′ 22″ E / 46.4686°N,1.3894°E / 46.4686; 1.3894\nChaillac, La Châtre-Langlin, Parnac, Sacierges-Saint-Martin, Saint-Benoît-du-Sault, Saint-Civran eta Saint-Gilles\n176 (%48.8) 184 (%51)\nRoussines Frantziako udalerria da, Indre departamenduan dagoena, Erdialdea-Loira Harana eskualdean. 2013an 386 biztanle zituen.\n2007an Roussines udalerrian erroldatutako biztanleak 386 ziren. Familiak 156 ziren, horien artean 44 pertsona bakarrekoak ziren (28 bakarrik bizi ziren gizonak eta 16 bakarrik bizi ziren emakumeak), 64 seme-alabarik gabeko familiak ziren, 36 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 226 etxebizitza zeuden, 161 familiaren etxebizitza nagusia ziren, 33 bigarren erresidentzia ziren eta 31 hutsik zeuden. Etxebizitza guzti hauek 225etxeak ziren. 161 etxebizitza nagusietatik 132 bere jabearen bizilekua ziren, 23 alokairuan okupaturik zeuden eta 6 doan lagata zeuden; 2 etxek gela bat zuten, 8 etxek bi zituzten, 26 etxek hiru zituzten, 44 etxek lau zituzten eta 82 etxek bost zituzten. 116 etxek euren parking plaza propioa zuten azpian. 82 etxetan ibilgailu bat zegoen eta 64 etxetan bat baino gehiago zituzten.\nRoussines udalerriko biztanleria-piramidea 2009an .\n2007an lan egiteko adina zuten pertsonak 238 ziren, horien artean 149 aktiboak ziren eta 89 inaktiboak ziren. 149 pertsona aktiboetatik 137 lanean zeuden (75 gizon eta 62 emakume) eta 12 langabezian zeuden (7 gizon eta 5 emakume). 89 pertsona inaktiboetatik 45 erretiraturik zeuden, 14 ikasten zeuden eta 30 "bestelako inaktibo" gisa sailkaturik zeuden.\n2009an Roussines udalerrian 163 unitate fiskal zeuden, 371,5 pertsonek osaturik. Pertsona bakoitzeko diru-sarrera fiskalaren mediana urteko 15.398 euro zen.\n2007an zeuden 10 komertzioetatik, 2 erauzte enpresak ziren, 4 eraikuntza enpresak ziren, 2 ibilgailuen saltze eta konpontze enpresak ziren, 1 garraio enpresa zen eta 1 ostalaritza eta jatetxe enpresa zen.\n2009an zeuden norbanakoentzako 4 zerbitzu publikoetatik, 1 margolaria zen, 2 iturginak eta 1 jatetxe.\n2000. urtean Roussines udalerrian 41 nekazaritza-ustiategi zeuden, 1.771 hektarea erabiltzen.\nSaint-Civran (3,0 km)\nSacierges-Saint-Martin (3,3 km)\nSaint-Benoît-du-Sault (3,3 km)\nParnac (4,4 km)\nChazelet (5,8 km)\nMultimedia: Roussines (Indre)\nBNF: 15257478z (data)\nOrriaren azken aldaketa: 15 martxoa 2021, 23:40.